**AZƏRBAYCAN MİLLİ ELMLƏR AKADEMİYASI**

**FOLKLOR İNSTİTUTU**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VƏLİ XULUFLU – 120**

**Vəli Xuluflunun 120 illik yubileyi ilə bağlı**

**elmi sessiyanın materialları**

**BAKI – 2015**

**LAYİHƏ RƏHBƏRİ: Muxtar KAZIMOĞLU (İMANOV)**

AMEA-nın müxbir üzvü

**TƏRTİB EDƏNİ: Sönməz ABBASLI**

filologiya üzrə fəlsəfə doktoru

**ELMİ REDAKTORU: Rza XƏLİLOV**

filologiya üzrə fəlsəfə doktoru, dosent

**Vəli Xuluflu – 120.** Bakı, “Elm və təhsil” nəşriyyatı, 2015, 66 səh.

Kitaba 15 dekabr 2014-cü ildə Vəli Xuluflunun 120 illik yubileyi ilə bağlı AMEA Folklor İnstitutunda keçirilmiş elmi sessiyanın mate­rialları daxil edilmişdir.

folklorinstitutu.com

M4603000000Qrifli nəşr

N-098-2015

© Folklor İnstitutu, 2015

**VƏLİ XULUFLUNUN 120 İLLİK YUBİLEYİ İLƏ BAĞLI ELMİ SESSİYANIN MATERİALLARI**

**Muxtar Kazımoğlu:** Siz bilirsiniz ki, bu il görkəmli ədə­biyyatşünas Vəli Xuluflunun anadan olmasının 120 illiyi tamam olur. Əslində 120 illik may ayının 26-da tamam olub. Amma siz bilirsiniz ki, yubileyin hazırlıq mərhələləri olur. Və biz də hazırlıq mərhələsindən keçib bu gün bura toplaşmışıq. Hazırlıq mərhələsinin birinci mahiyyəti ondan ibarətdir ki, “Klassik folklor” şöbəsi Rza Xəlilovun başçılığı altında Vəli Xuluflu irsinin yenidən öyrənilməsi, nəşr olunması ilə çox cid­di şəkildə məşğul olub. Onu deyim ki, bizim İnstitutu­muzda “Azərbaycan folklorunun ilkin nəşrləri” seriyası əv­vəldən mövcud idi və biz o seriyaya V.Xuluflunun yubileyini nəzərə alaraq onun iki əsərini daxil etdik. Onlardan birincisi “El aşıqları”, ikincisi “Tapmacalar”dır. Şöbə kitabı necə var, o şəkildə hazırladı və kitaba “Ön söz” yazdı, izahlar, şərhlər yazdı və o kitabları nəşr etdik. Və o sıradan mən başqa işləri də qeyd edə bilərəm. Biz nəzərdə tutmuşuq ki, bugünkü elmi sessiyanın materiallarını da daxil etmək şərti ilə V. Xuluflu haqqında ayrıca bir kitab nəşr eləyək. O kitabda V. Xu­luf­lunun həyatı, yaradıcılığı ilə bağlı ayrı-ayrı mühüm məqam­lara toxunulsun və V.Xuluflunun fəaliyyətinin ayrı-ayrı cəhət­ləri işıqlandırılsın. Həm ədəbiyyatşünas, folklorşünas kimi, həm ictimai xadim kimi, həm də repressiya dövrünün digər faciəli şəxsiyyətlərindən biri kimi onun həyatının bizə qaran­lıq qalan hələ bəzi məqamları var ki, onlar da o kitabda öz əksini tapsın. Tək V.Xuluflu yox, Y.V.Çəmənzəminli, B.Ço­ban­zadə, H.Zeynallı, Ə.Abid, S.Mümtaz və digər ədəbiyyat­şü­naslarımız həm də folklorşünaslıq elmimizin təməlini qo­yub­lar. Azərbaycan folklorşünaslığının tarixi o qədər də qə­dim deyil. Professional folklorşünaslığın tarixi Azərbaycanda XIX əsrin axırları, XX əsrin əvvəllərindən başlayıb. Və müqayisə etdikdə XIX əsrin axırlarında folklorşünaslıq XX əsrin əvvəllərindəki folklorşünaslıqdan fərqlidir. XX əsrin əvvəllərində V.Xuluflunun mənsub olduğu nəsil Azərbaycan folklorşünaslığını professional şəkildə ortaya qoyub. Ondan əvvəl SMOMPK ətrafında bizim ziyalıların çox böyük işləri var. Toplama, tədqiqat işləri var, ayrı-ayrı janrlara münasibət var. Firudin bəy Köçərlinin yaradıcılığında folklorşünaslıq ba­xı­mından qiymətli yazılar, məqalələr, aşıq - sənətkarların yaradıcılığına münasibət var və s. Amma siz baxın, bizim XX əsrin əvvəllərindəki alimlərimiz, xüsusən H.Zeynallı, V.Xu­luflu, Y.V.Çəmənzəminli, B.Çobanzadə, Ə.Abid kimi gör­kəmli ədəbiyyatşünaslar folklorşünaslıqla dünya standartları səviyyəsində məşğul olublar. Toplama işi ilə folklorşünaslığın elmi prinsiplərinə əməl edərək məşğul olublar, toplama işinin həm də nəzəriyyəsini ortaya qoyublar. Baxın həmin “İlkin nəşrlər” seriyasından buraxdığımız kitablarda V.Xuluflunun yazdığı “Ön söz”lərə. Həmin “Ön söz”lərdə çox mühüm sual­lara cavab verilib. Məsələn, belə suallara: material necə top­lanmalıdır, hansı şəkildə yazıya alınmalıdır, variantlar necə nəzərə alınmalıdır, regionlar necə nəzərə alınmalıdır? “Tap­ma­calar” kitabına baxın. Həmin kitabda bizim bugünkü top­lama-tərtib kitablarında o qədər də fikir vermədiyimiz xüsusi bir prinsip var. Tapmaca verilir, aşağısında tapmacanın har­dan, hansı kənd və şəhərdən toplandığı göstərilir. Bu o de-mək­dir ki, bu insanlar söyləyicinin özündən daha çox onun ya­şadığı folklor mühitinə fikir veriblər. Bu çox önəmli və vacib məsələlərdən biridir. Bizim bir çox tərtib kitablarımızda bir mətnin hansı kənddən, hansı rayondan qeydə alındığını bilmək çətin olur. Yəni biz o prinsipi xüsusi şəkildə nəzərə almırıq. Vəli Xuluflu və onun həmkarları Azərbaycan folklor­şü­naslığının bir elm kimi ilk terminlərini yaradıblar: *ağız ədə­biyyatı, el ədəbiyyatı, şifahi ədəbiyyat, xalq ədəbiyyatı, şifahi xalq ədəbiyyatı.* Bu terminlər ki, biz bu gün onları işlədirik, ən çox da *şifahi xalq* *ədəbiyyatı*nın üzərində dayanırıq, həmin terminlər o adamların mübahisələri, müzakirələri, dönə-dönə yazı yazmaqları əsasında ortaya gəlib. H.Zeynallı, V.Xuluf­lunun ayrı-ayrı janrlarla bağlı fikirləri var ki, bugünkü fikir­lərlə gah üst-üstə düşür, gah düşmür. Yəni keçən bu müd­dət­də onların fikirlərinə biz dönə-dönə qayıtmışıq. Və beləliklə, biz ayrı-ayrı terminləri, ayrı-ayrı janrları, onların çərçivələrini müəyyənləşdirmişik. Bu alimlərin dastanlarımızla bağlı ciddi araşdırmaları var. Məsələn, Ə.Abidin “Dədə Qorqud”la bağlı tədqiqatları var. Azərbaycan qorqudşünaslığının da əsasını qo­yan odur. Azərbaycan koroğluşünaslığının isə əsasını qo­yanlardan biri V.Xulufludur. İndi mən istəyirəm ki, bəzi mə­qamlara ötəri toxunum, məruzələrə keçək. Bizim çox gözəl məruzələrimiz var. Mən dediyim məsələlərin hamısı orada öz əksini tapır. Məsələn, tutaq ki, birinci məruzənin ətrafında bir-iki detala toxunmaq istəyirəm. V.Xuluflunun ittihamna­məsində çox maddələr var. Trotskiçilik ilə əlaqələndir­mək­dən, Kirova, Bağırova qarşı sui-qəsddən tutmuş əks - inqilabi hərəkata və türkçülüyə qədər ─ nə desən, var. Amma itti­hamlarda konkret detallardan biri Koroğlu ilə bağlıdırsa, biri də tapmacalarla bağlıdır. V.Xuluflunu ittiham ediblər ki, sən erməni Koroğlusunu götürüb Azərbaycan Koroğlusu kimi nəşr eləmək fikrinə düşmüsən. Guya ermənilərdə “Koroğlu” varmış və onu sən götürüb nəşr eləmək fikrinə düşmüsən. Tap­macalardan belə bir tapmacaya diqqət yetiriblər ki, “Ha­mını bəzər, özü lüt gəzər”. V.Xulufluya irad tutublar ki, sən burada Sovet hökumətini nəzərdə tutmusan. Biz çox tez-tez deyirik ki, repressiya qurbanlarının heç bir günahı olmayıb, bunları nahaq yerə tutublar. Əslində isə Vəli Xulufluların “gü­nahları” çox olub. Ən başlıca “günahları” odur ki, onlar o dövrün bütün sərt qayda-qanunlarının içərisində Azərbaycan xalqına xidmət etmək istəyiblər. V.Xuluflu çox erkən yaşla­rında mədrəsədə təhsilini başa vurub, orada qalıb işləyəndən sonra Gəncədə bolşeviklərin təsiri ilə müəyyən inqilabi fəa­liyyətə başlayır. Amma qohumlarından biri qaçaq olduğuna görə V.Xulufluya şübhəli adam kimi yanaşıb tezliklə Firqə üzvlüyündən kənar edirlər. Deyirlər ki, sən necə firqəçisən ki, o qohumun yerini-yurdunu bizə demirsən. Yeni əlifba məsələ­sində V.Xuluflu çox fəal şəkildə iştirak edib. Hətta yeni əlifba barədə kitabı da var. Qadın azadlığı ilə, dillə əlaqədar kitab­ları var. V.Xuluflunun Türkoloji qurultayda çıxışı var. Türko­loji qurultayda çıxış edən, təşkilati baxımdan qurultayda müəyyən fəaliyyəti olan adamların hamısını güllələyiblər. V.Xu­luflunun ən böyük “günahlarından” biri də budur. V.Xu­luflu o dövrdə əlifba ilə əlaqədar Türk ölkələrini, Krıma qədər qarış-qarış gəzib, təbliğat aparıb ki, bu fürsətdir, biz yeni əlifbaya keçsək, bir-birimizi daha yaxşı başa düşərik. V. Xuluflu əlifba ilə bağlı yazılarında səs məsələsinə xüsusi fikir verir. Belə hesab edir ki, yeni əlifbada ərəb əlifbasından fərqli olaraq saitləri bildirən hərfləri yazmaqla türk xalqları bir-birini daha tez başa düşə bilər. Yəni V.Xuluflu və onun həm­karlarının belə amalları olub: Sovet hökumətinin verdiyi im­kanlar daxilində Azərbaycan mədəniyyətinə xidmət eləmək, ümumtürk mədəniyyəti kontekstində bu mədəniyyəti öyrən­mək, əlaqələr qurmaq və s. V.Xuluflunun çoxlu vəzifələri olub: firqə katibi, Dil, Ədəbiyyat, İncəsənət İnstitutunun direktoru, Tarix İnstitutunun direktor müavini, arxivdə müdir, Xalq Maarif Komissarlığında tədqiqatla, elmi müəssisələrlə məşğul olan xüsusi bir idarənin rəisi və s. Hər yerdə də özü­nün savadı ilə həmişə seçilib. Şərq dillərini, rus dilini, alman dilini çox gözəl bilib. Yəni gözəl bir ziyalımız olub. Biz bu gün V.Xuluflunu və o dövrdə repressiya qurbanı olan həm­kar­larını ehtiramla xatırlayırıq və həm də təkcə elə-belə xatır­lamaq istəmi­rik. İstəyirik ki, onun elmi fəaliyyətinin ayrı-ayrı məqam­ları­na, nöqtələrinə toxunaq. Təkrar edirəm ki, bizim burada çox gözəl məruzə­lə­rimiz var. Ona görə vaxt itirmədən mən qonaqlara xüsusi “xoş gəlmisiniz” deyib sözü Cəlal müəllimə vermək istəyirəm. Birinci məruzəmizə Cəlal müəl­lim başlasın. “Vəli Xuluflu şəxsiyyətinin formalaşmasının bol­şevizmə qədərki dövrü”.

**Cəlal Qasımov:** Çox sağ olun, Muxtar müəllim. Əslin­də siz bütün çıxışların tezislərini əhatə etdiniz. Azərbaycanın tanınmış ziyalılarından olan Xuluflu Vəli Məmmədhüseyn oğlu 1894-cü il may ayının 26-da Şəmkir rayonunun Xuluflu kəndində doğulmuşdur. Onun atası Məmmədhüseyn vaxtında savad almasa da bacarıqlı və qayğıkeş ailə başçısı idi. Daha çox heyvandarlıq və maldarlıqla məşğul olan Məmmədhüseyn kişi kiçik Vəlinin, eləcə də digər övladlarının təhsil almasında olduqca maraqlı idi. Ona görə də Xuluflu kəndinə yaxın olan Keçili kəndinin mollası ilə razılaşır və Vəlini onun yanında oxumağa göndərir. Bir qədər sonra isə onu Gəncədəki molla məktəblərindən birinə qoyur. İbtidai təhsilini 1905-1907-ci illərdə mollaxanada alan Vəli burada ərəb-fars dillərinə bələd olmaqla yanaşı, islam dininin əsas dəyərləri, şəriətin əsasları və s. ilə yaxından tanış olur. Hələ mollaxanada ikən Qurani-Kərimə, islam mədəniyyətinə, eləcə də klassik Şərq şair­lə­rinin əsərlərinə bələd olmaq imkanı əldə edir.

1907-ci ildən etibarən V.Xuluflu Gəncə şəhərində, Şa­hab­bas məscidinin yanında fəaliyyət göstərən yeni üsullu “Məd­rəseyi-ruhaniyyə”də (rəsmi adı belədir: “Elizavet­pol­skoy Musulmanskoy Duxovnoy Seminarii”, Yelizavetpol (Gəncə) Müsəlman Ruhani Seminariyası C.Q.) təhsilini da­vam etdirir. “Mədrəseyi-ruhaniyyə” öz dovrünün qabaqcıl se­mi­nariyalarından hesab olunurdu və özündən əvvəlki mək­təblərdən, xüsusilə də molla məktəblərindən təhsilin keyfiy­yəti və hətta xüsusi geyimləri ilə köklü surətdə fərqlənirdi. Azərbaycan Sovet Ensiklopediyasında “Mədrəseyi-ruhaniy­yə” barədə oxuyuruq: “Mədrəseyi-ruhaniyyə” ─ panislamist­lər tərəfindən 1908-ci ildə Gəncədə şah Abbas məscidi ya­nında yaradılmış dini məktəb. Burada Azərbaycan dili əvə­zinə türk dili tədris edilir, islamın və Osmanlı imperiyasının tarixi öyrədilirdi. Azərbaycanda sovet hakimiyyəti qurulduq­dan sonra “Mədrəseyi-ruhaniyyə” məktəbi bağlanmışdır”. Fakt­lar göstərir ki, əvvəla, «Mədrəseyi-ruhaniyyə» 1908-ci ildə deyil, 1905-ci ildən fəaliyyət göstərir. Həmin məktəbin ilk buraxılışı 1912-ci ildə olmuşdur. “Mədrəseyi-ruhaniy­yə”­nin müəllim və tələbələrinin kollektiv şəkildə çəkdirdiyi şəkil (vinetka) də dediklərimizi təsdiq edir. İkincisi, bu təhsil oca­ğını yaradanlar və gənc nəsli yetişdirənlər panislamistlər de­yil, dövrünün ən görkəmli yenilikçi maarifpərvər milli ziya­lıları idi. Digər tərəfdən bu seminariya dini təhsil verməklə kifayətlənmirdi. Molla məktəbindən fərqli olaraq bu semina­riyada dini elmlərlə yanaşı, dünyəvi elmlər də tədris olunurdu. Başqa sözlə desək, bu seminariyada tədris olunan fənlər dünyəvi elmlərə də keçidin əsasını qoydu. Məsələn, həmin seminariyada ilahiyyət və Quranın oxunması ilə bərabər, tatar (Azərbaycan) dili, ərəb dili, fars dili, tarix, coğrafiya, təbiət tarixi, gigiyena, həndəsə, cəbr, riyaziyyat fənləri də tədris olunurdu. “Mədrəseyi-ruhaniyyə”də verilən yüksək səviyyəli orta təhsil gələcəkdə hərtərəfli və mükəmməl ali təhsil almaq üçün bünövrə, bazis rolunu oynayırdı. Burada Osmanlı dili və tarixi deyil, Azərbaycan dili və tarixi öyrədilirdi.

Yelizavetpol (Gəncə) Müsəlman Ruhani Seminariya­sın­da (“Mədrəseyi-ruhaniyyə”də) məktəbin müdiri, dövrünün bö­yük din xadimi Axund Hüseyn Pişnamazzadə, İstanbul Uni­versitetində təhsil almış görkəmli tənqidçi Abdulla Sur Məhəmmədzadə, riyaziyyat elmini dərindən bilən Rza bəy Qaraşarov, Mikayıl Müşfiqin həyat yoldaşı Dilbər Axund­zadənin əmisi, tanınmış pedaqoq İdris Axundzadə, Təbriz, Bağdad, İstanbul, Tehran kimi mədəniyyət mərkəzlərini gə­zən, Xorasanda və Səmərqənddə dövrünün tanınmış din xa­dim­lərindən dərs alan, seminariyanı dərsliklər və metodik vəsaitlərlə təmin edən folklorşünas-pedaqoq Mirzə Abbas Ab­baszadə və görkəmli şair-dramaturq Hüseyn Cavid kimi si­malar dərs deyirdi. Bu kiçik təqdimatdan da aydın olur ki, seminariyanın müəllimləri gənc nəslin yüksək səviyyədə yetişməsi üçün əlindən gələni əsirgəmirdilər. Daha doğrusu, məktəb rəhbərliyi tanınmış pedaqoqları pedaqoji işə cəlb et­məklə tədrisin keyfiyyətini daha da yüksəltməyə və semina­riyanın şagirdlərini milli ruhda tərbiyə etməyə çalışırdılar. Qabaqcıl pedaqoji ideyalardan faydalanan belə bir nümunəvi təhsil müəssisəsində yaradıcı pedaqoji mühitin olması Vəli Xulufluya və onun tələbə yoldaşlarına təsirsiz qalmamışdır.

Tədqiqatlardan aydın görünür ki, Abdulla Məhəmməd­zadə Tofiq Sur 1908-ci ildə Mirzə Abbas Abbaszadəni, əsrin əvvəllərində ─ 1912-ci ildə isə İstanbul Universitetində bir­likdə təhsil aldığı Hüseyn Cavidi Yelizavetpol (Gəncə) Mü­səlman Ruhani Seminariyasına dəvət etmişdir. A.Surun bu cür mütəfəkkir şəxsiyyətləri seminariyaya cəlb etməsi, yeni maa­rif­çi pedaqoji mühitin yaradılması və seminariyanın nü­fuzunun qaldırılması ilə bağlı idi. Seminariyada Azərbaycan dilinin təd­risi ─ milli irsimizə, ərəb və fars dillərinin tədrisi ─ ümumşərq dəyərlərinə, tarix, coğrafiya və təbiət tarixinin öyrədilməsi isə Qərb mədəniyyətinə yiyələnməyə əsas verirdi. Akademik M.Cə­fər Hüseyn Cavidin həmin məktəbdə nə zaman dərs deməsi ilə bağlı yazırdı: «1912-ci ilin axırlarında Cavid yenə bir daimi iş yeri axtarmaq məqsədilə Gəncəyə gedir. Burada bir neçə aylıq müəllimlik yeri tapırsa da, az son­ra işdən çıxarılır. Şair əlacsız qalıb, Gəncə dəmir yolunda mühasiblik edir». Ar­xiv materialları, xüsusilə də «Mədrəseyi-ruhaniyyə» ilə bağlı araşdırmalar H.Cavidin Gəncəyə 1912-ci ilin axırlarında deyil, əvvəllərində getdiyini təsdiqləyir. Gö­rünür, o, «Mədrəseyi-ruhaniyyə»də Əhməd Cavada və Vəli Xu­lufluya dərs demişdir. Həmin məktəbin ilk buraxılışı 1912-ci ilin may ayında ol­muşdur. Buraxılış münasibəti ilə çəkilmiş kollektiv şəkildəki (vinetka) müəllim və tələbələr arasında Ca­vid əfəndi də vardır. Başqa bir mühüm fakt: Hüseyn Cavid 1912-ci ilin may ayının 8-də dünyasını dəyişən ruhaniyyə mək­təbinin müəllimi Abdulla Surun 11 mayda keçirilən vida (dəfn) mərasimində iştirak etmiş və nitq söyləmişdir. Dəfnin təşkili və keçirilməsi, orada iştirak edənlər barədə daha geniş məlumatı da Cavid əfəndinin “İqbal” qəzetində nəşr etdirdiyi “Nakamlıq” (“İqbal” 12 may) və “Mirzə Abdulla Məhəm­məd­­zadə A.Sur – Abdulla Tofiq” (“İqbal” 16-18 may) məqa­lələrindən öyrənirik. Bunlar əsas verir deyək ki, Cavid əfəndi Gəncə şəhərinə 1912-ci ilin axırlarında deyil, əvvəllərində getmişdir.

“Mədrəseyi-ruhaniyyə”də yüksək təhsil vermək, eyni zamanda tələbələri milli ruhda tərbiyə etmək müəllimlərin qarşısında qoyulmuş əsas vəzifələrdən biri idi. Həmin semi­nariyanın müəllim və tələbələrinin günümüzə qədər gəlib çıx­mış arxiv materiallarından və şəkillərindən də aydın görünür ki, “Mədrəseyi-ruhaniyyə”nin müəllim və tələbələr üçün ha­zırlanmış xüsusi geyim formaları olmuşdur. Bu da həmin seminariyanın lazımi səviyyədə təşkil olunmuş təminatından və ciddi nizam-intizamından xəbər verir.

Seminariyanın tədris-metodik vəsaitlərinin bir çoxu mək­təbin yüksək pedaqoji hazırlığa malik təcrübəli müəllim­lərinin özü tərəfindən hazırlanırdı. Belə müəllimlər arasında Mirzə Abbas Kərbəlayi Ələkbər oğlu Abbaszadənin (1870-1920) xüsusi yeri vardır. O, tərtib etdiyi dərsliklərdə çətin ba­şa düşülən ərəb və fars sözlərindən, mürəkkəb izafət birləş­mələrindən imkan daxilində uzaq durmağa, uşaqların anlaya biləcəyi dildə yazmağa çalışırdı. Ona görə də onun dərslikləri sadəliyi və dilinin aydınlığı ilə seçilirdi.

Mənbələrin verdiyi məlumatdan da aydın olur ki, fars dilini tədris edərkən M.A.Abbaszadə qiraət kitabı tapılmadı­ğın­dan şagirdlər üçün dərslik hazırlamalı olmuşdur. Rus dilində olan “Qiraəti-farsi” (“Farsca qiraət”) kitabının I cil­dindən tərcümə yolu ilə belə bir dərslik meydana gətirmişdir. Əvvəlcə həmin kitab mədrəsənin müəllim heyəti tərəfindən müzakirə olunmuş və mövcud proqrama uyğunluğu, dilinin sadəliyi, mətnlərin bədii yığcamlığı, uşaqların yaş xüsusiy­yətlərinin nəzərə alınması müzakirələrdən keçdikdən sonra bəyənilərək qəbul edilmişdir.

“Farsca qiraət” 1909-cu ildə Gəncədə nəşr olunmuşdur. Dərsliyin sadə və anlaşıqlı olması ondan istifadəni xeyli asan­laşdırmaqla yanaşı şagirdlərin bu dili tez mənimsəmələrinə və öyrənmələrinə səbəb olmuşdur. Görkəmli tənqidçi və ye­nilikçi pedaqoq Abdulla Məhəmmədzadə Sur Mirzə Abbas Abbaszadəyə məsləhət görmüşdür ki, 1908-ci ildə çap et­dirdiyi “Birinci il. Əlifba” dərsliyinin “İkinci kitab. Qiraət” hissəsini mövzu, dil və imla cəhətdən daha da təkmilləşdirsin və yenidən nəşr etdirsin. “İkinci kitab” üzərində onlar birgə işləmiş və oraya təlim-tərbiyə baxımından daha faydalı mətn­lər daxil edərək pedaqoji-metodiki cəhətdən kamil bir dərslik hazırlamışlar. Dərslik elə “İkinci kitab” adı altında A.Mə­həmmədzadə və A.Mollazadə imzaları ilə 1910-cu ildə “Nəş­ri-maarif” cəmiyyəti tərəfindən çap olunmuşdur».

Abdulla Surun 1912-ci il mayın 8-də gənc yaşında kor bağırsaq xəstəliyindən Tiflisdə vəfat etməsi yalnız qohum-əq­rabalarını, Gəncə əhalisini deyil, elmi ictimaiyyəti, xüsusilə də “Mədrəseyi-ruhaniyyə”nin müəllim və tələbələrini xeyli sarsıtmışdır.

1912-ci ildə “Mədrəseyi-ruhaniyyə”nin sevimli müəl­lim­lə­rindən olan Abdulla Sur Məhəmmədzadənin dəfn mə­rasimində iştirak edən və onu “Cavan öldün, dünyadan kam al­madın…” sözlərini oxuya-oxuya Səbzikar məzarıstanına qə­dər gətirən şagirdlər arasında Vəli Xuluflu da olmuşdur. Şüb­həsiz ki, mükəmməl təhsil almış belə görkəmli maarif­pərvər şəx­siyyətlərin, eləcə də sağlam maarifçi mühitin V.Xu­luf­lunun yalnız baxışlar sisteminin formalaşmasında deyil, eləcə də onun bir şəxsiyyət kimi yetişməsində mühüm rolu ol­muşdur.

1912-ci ildə “Mədrəseyi-ruhaniyyə”nin ilk buraxılışının məzunu olan V.Xuluflu, bir müddət həmin məktəbdə pedaqoji fəaliyyətlə məşğul olmuşdur. Mənəvi mühitin yeni mərhələ­sinə – məzunluqdan müəllimliyə qədəm qoyan V.Xuluflunun gənc maarifpərvər nəsil yetişdirmək arzuları yarımçıq qalır. Belə ki, müəyyən mürtəce qüvvələrin təzyiqləri nəticəsində “Mədrəseyi-ruhaniyyə” 1913-cü ildə çar çinovniklərinin gös­tərişi ilə müvəqqəti də olsa qapanır. Məktəb bağlandıqdan son­ra o, doğulduğu kəndə, valideynlərinin yanına qayıdır və təsərrüfat işlərində atasına yardımçı olur.

1917-ci ilin əvvəllərində yenidən Gəncəyə qayıdan Və­li Xuluflu iki aylıq pedaqoji kursa daxil olur. “Kursu bitirdikdən sonra “Mədrəseyi-ruhaniyyə”də aşağı sinif müəl­­limi təyin edilir. Şəhər həyatı, milli oyanışın və ic­timai-siyasi hadisələrin qaynarlığı 22-23 yaşlı gəncin dün­yagörüşünə, fəaliyyətinə böyük təsir göstərir. Bəziləri kimi, həmin dövrdə ona da elə gəlirdi ki, millətin tərəqqisinə, inkişafına yol bolşevik inqilabından keçir. Atasının, əmi­sinin, özünün arzusunda olduğu mollalığa istəyin, mədrəsə müəllimliyinin qanadları altında üzv olduğu “Hümmət” təş­kilatından uzaqlaşır. Dövrün ictimai-siyasi-ideoloji mühi­tinin təsiri ilə 1917-ci ildə Rusiya Sosial-Demokrat Fəhlə Partiyasının sıralarına daxil olur. Fəhlələrin və məzlum kənd­lilərin mənafeyini qorumaq adı altında üsyanlar və inqilablar etmiş bolşeviklərlə əməkdaşlığa üstünlük verir. Təbiətən çox enerjili və çevik olan bu gənc tanış olduğu inqilabçı-bolşeviklərin tövsiyələri ilə mühüm tapşırıqlar yerinə yetirir. Hətta 1919-cu ildə partiya bolşeviklərə və menşeviklərə ayrılanda Vəli bolşeviklərin sırasında qalma­ğa üstünlük verir. O, bolşeviklər arasında təhsilli və savadlı olması, ərəb, fars və rus dillərini yaxşı bilməsi ilə bərabər, siyasi fəallığı ilə də böyük nüfuz sahibi hesab olunurdu”.

Yeri gəlmişkən onu da qeyd etməliyik ki, V.Xuluflu burjua-mülkədar hökuməti adlandırdığı Azərbaycan Xalq Cümhuriyyətinin əleyhinə çıxışlar edir və xalqı bolşevikləri dəstəkləməyə çağırırdı. Nəriman Nərimanov kimi o da xal­qın azad və firavan yaşamasını bolşeviklərin hakimiy­yətə gəlməsində görürdü. Bolşevikləşmə illərində Vəli Xuluflu aldanıldığını dərk etdi və bütün bunların ağrısını şəxsi hə­yatında da yaşadı.

**Muxtar Kazımoğlu:** Çox sağ olun, Cəlal müəllim. Çox gözəl məlumatlar verdiniz və təhlillər apardınız. İkinci məru­zəmiz də elə bilirəm ki, birincinin davamıdır. “Azərbaycan folklorşünaslığının təşəkkülündə V.Xuluflunun rolu”. Bizim hörmətli Aybəniz xanım Kəngərlinin məruzəsidir.

**Aybəniz Əliyeva-Kəngərli:** Çox sağ olun. Mən də bir neçə kəlmə V.Xuluflunun kitabşünaslığı barədə söz demək is­təyirəm.Azərbaycanı Tədqiq və Tətəbbö Cəmiyyəti (1923-1929) xətti ilə həyata keçirilən folklor və etnoqrafiya çalış­malarında görkəmli ziyalı, iyirmi-otuzuncu illərin ən fəal elm-mədəniyyət fədailərindən biri olan Vəli Xuluflunun da dəyərli xidmətləri olmuş­dur. O, Cəmiyyət tərəfindən bir neçə dəfə elmi ezamiyyətə göndərilmiş və ezam olunduğu Şəmkir, To­vuz, Qazax rayonlarından topladığı şifahi xalq ədəbiyyatı nümunələri əsasında bir sıra folklor topluları hazırlayaraq on­ları ayrı-ayrı kitablar halında nəşr etdirmişdir. Bu sıradan gör­kəmli folklorçunun hazırlayıb nəşr etdirdiyi ilk folklor top­lusu “El aşıqları” adlanır.

“El aşıqları” kitabı 1926-cı ildə Azərbaycanı Tədqiq və Tətəbbö Cəmiyyətinin “Xəlqiyyat” bölməsi tərəfindən “Azər­baycan xalq ədəbiyyatından materiallar” seriyası başlığı altın­da çap olunmuşdur. Ərəb qrafikasındakı bu nəşrin həcmi 234 səhifədir. Buraya Vəli Xuluflunun müxtəlif aşıqların repertua­rından yazıya aldığı yüzdən yuxarı şeir nümunələri və Şəm­kirli Aşıq Hüseynə məxsus “Reyhan” dastanı daxildir. Kitab­da qoşma, gəraylı və təcnisləri verilmiş Qurbani, Dədə Yadi­gar, Xəstə Qasım, Aşıq Ələsgər, Hüseyn Şəmkirli və başqa us­tad sənətkarlar haqqında yığcam bioqrafik bilgi də verilmişdir.

Toplunun ön sözündə Vəli Xuluflu əldə etdiyi mate­rial­ların kimlərdən, harada və nə vaxt yazıya alındığını qeyd et­dikdən sonra el aşıqlarının əsrlər boyu xalqın canlı kitabı olduğunu, elin-obanın mənəvi həyatının, könül duyğularının, istəklərinin güzgüsünə çevrildiyini göstərmişdir.

“El aşıqları” toplusu aşıq ədəbiyyatı materiallarının top­lanması və nəşri işinin uğurlu bir təməli idi və az sonra ortaya çıxacaq Hümmət Əlizadə və Salman Mümtaz nəşrlərinə yol açan dəyərli bir folklor nəşri təcrübəsi kimi böyük əhəmiyyət daşıyırdı. Qeyd etmək lazımdır ki, görkəmli folklorçu sözü gedən toplunun materiallarından seçilmiş nümunələr əsasında 1927-ci ildə eyni ad altında (“El aşıqları” – Azərbaycanı Öy­rənən Cəmiyyətin nəşri, 101 səh., 1000 nüsxə, 75 qəpik) yığ­cam həcmə malik ikinci bir kitab da nəşr etdirmişdir.

V.Xuluflunun 1925-1926-cı illərdə Tovuzda elmi eza­miyyət zamanı o dövrün məşhur el sənətkarı Aşıq Hüseyn Bozalqanlıdan topladığı “Koroğlu” qolları 1927 və 1929-cu illərdə iki müxtəlif nəşr halında işıq üzü görmüşdür. İlk nəşr 1927-ci ildə “Azərbaycanı Öyrənən Cəmiyyət” qrifi altında çıxan “Koroğlu” mətnidir. Buraya “Toqat səfəri” və “Bağdad səfəri” adlı iki qol daxildir.

Poliqrafik ölçüləri 25x15 sm olan bu nəşrin həcmi 115 səhifədir. Min nüsxə tirajla çap olunmuş və bir manata sa­tılması nəzərdə tutulmuşdur. Kağızı sadə, boz, cildi nazikdir. Kitabın əvvəlində Vəli Xuluflu “Koroğlu” dastanı barədə yığ­cam məlumat verdikdən sonra təqdim olunan qolların söy­ləyicisi Aşıq Hüseyn Bozalqanlının bioqrafiyasından bəhs edə­rək onu zəmanənin görkəmli saz-söz ustadı kimi səciyyə­ləndirmişdir. Kitabda təqdim olunan “Koroğlu” qollarının dil, üslub və təhkiyə söyləniş tərzi aşıq nitqinə məxsus kolorit və dinamik danışıq tərzinin saxlanıldığını göstərir. Əlbəttə, bütün bu deyilən məziyyətlərdən daha öncə, V. Xuluflunun 1927-ci il nəşri “Koroğlu”nun “Azərbaycan folklor kitabı” konteks­tinə daxil olan ilk çap kitabı olması baxımından səciyyəvidir. Elə bu səbəbdən də həmin nəşr böyük elmi və mədəni-tarixi əhəmiyyətə malikdir.

1929-cu ildə “Koroğlu”nun yeni bir nəşr təqdimatını hə­yata keçirən Vəli Xuluflu bu dəfə dastanın dörd qolunu ─ “To­qat səfəri”, “Bağdad səfəri”, “Dərbənd səfəri” və “Dəli Ko­roğlu və Bolu bəy” qollarını oxuculara çatdırır. “Azər­nəşr”­də folklorçu Hənəfi Zeynallının redaktorluğu altında çap olunmuş bu kitabın poliqrafik göstəricisi 23x15sm., tirajı üç min nüsxə, həcmi 160 səhifə, qiyməti bir manat iyirmi qə­pikdir.

Vəli Xuluflunun hər iki nəşrini müqayisə etdikdə, aydın olur ki, 1927-ci il nəşri demək olar ki, əl vurulmadan 1929-cu il nəşrinə də daxil edilmişdir. Kitabdakı yeni qollar (“Dəli Koroğlu və Bolu bəy”, “Dərbənd səfəri”) isə Aşıq Əsəddən yazıya alın­mışdır. Vəli Xuluflu 1928-ci ildə Bakıda keçirilən Azərbaycan Aşıqlarının Birinci Qurultayına dəvət olunmuş bir sıra görkəmli sənətkarlarla, o cümlədən də Tovuz rayo­nundan gəlmiş Aşıq Əsəd Rzayevlə söhbətlər apararaq bir çox dəyərli folklor ma­terialını yazıya almışdır. “Koroğlu”nun 1929-cu il nəşrini zə­rurətə çevirən də onun Aşıq Əsəddən ya­zıya aldığı yeni qollar (“Dəli Koroğlu və Bolu bəy”, “Dər­bənd səfəri”) olmuşdur.

Bu nəşrə Axıska türklərindən toplanılmış Koroğlu rəva­yətləri və Koroğlu şeirləri də əlavə olunmuşdur. V.Xuluf­lu­nun “Koroğlu” qollarının nəşri sahəsindəki bu dəyərli xidmə­tinin əhəmiyyətini nəzərə alan AMEA-nın müxbir üzvü, pro­fessor Azad Nəbiyev geniş müqəddimə və şərhlərlə birlikdə 1999-cu ildə onu “Elm” nəşriyyatında yenidən nəşr etdirərək bir daha elmi ictimaiyyətin diqqətinə çatdırmışdır.

Vəli Xuluflunun məhsuldar toplayıcılıq və naşirlik fəa­liyyətinin uğurlu bir nəticəsi də 1928-ci ildə çap etdirirdiyi “Tapmacalar” kitabıdır. Diqqət edilsə, görə bilərik ki, eyni il­də həm Hənəfi Zeynallı, həm də Vəli Xuluflu tapmaca mətn­lərindən ibarət folklor toplusu hazırlayaraq nəşr etdirmişdir. Maraqlıdır ki, hər iki iş Azərbaycanı Tədqiq və Tətəbbö Cə­miyyətinin xətti ilə (“Xəlqiyyət bölməsi”ndə) yerinə yetiril­miş­dir. Sadəcə olaraq H.Zeynallının “Azərbaycan tapma­ca­la­rı” ad­lanan kitabı “Azərnəşr”də, V.Xuluflunun “Tapmacalar” sərlöv­həsi daşıyan kitabı isə “Azərbaycanı Öyrənən Cə­miyyətin nəş­riyyatı”nda çap olunmuş­dur. Həmin il bu iki kitabdan han­sının daha öncə nəşr olunduğunu nə onların an­notasiya və nəşr-mət­bəə qeydindən, nə də dövri mətbuatdan öyrənmək mümkün ol­madığından birinci addımın kimə məx­sus olduğunu söyləmək indiki halda xeyli dərəcədə çətindir. H.Zeynallının “Azərbay­can tapmacaları” kitabında buradan bir sıra nümunələrin Vəli Xulufludan götürüldüyü qeyd olunsa da, onun qovluq halında şöbədə saxlanılan folklor materialındanmı, yoxsa haqqında danışılan kitabdanmı bəhs etdiyini anlamaq olmur.

“Azərbaycan tapmacaları” iki min, “Tapmacalar” isə min nüsxə tirajla çap olunmuşdur. H.Zeynallı nəşri 104, V.Xuluflu nəşri 130 səhifədədir. Kitablarda cəmləşmiş tapma­caların say göstəricisi müvafiq olaraq 760 (H.Zeynallı) və 726 (V.Xuluflu) şəklindədir. Hər iki nəşrə toplayıcılar tərəfindən müqəddimə-açıqlamalar yazılaraq tapmacaların şifahi xalq ədəbiyyatındakı yeri məsələsi üzərində dayanılmış, onların digər türk xalqlarındakı ad və mətn oxşarlıqlarının səbəbləri göstərilmişdir. H.Zeynallı nəşrində tapmacalar mövzular üzrə təsnif olunaraq qruplaşdırıldıqdan sonra nömrə ilə sıralanmış, cavablar isə bu nömrələrə uyğun şəkildə kitabın sonunda verilmişdir. V.Xuluflu tapmacaları əlifba sırası ilə düzərək həmin örnəyin haradan toplandığını nümunənin elə altındaca göstərmişdir. Məsələn, cavabı “tısbağa” olan:

Altı taxta, üstü taxta,

Oturub bir ağ otaxta.

Qoyun deyil, otlayır,

Toyux deyil, yumurtlayır –

tapmacanın Bakının Buzovna kəndindən, eyni məzmun da­şıyan başqa birinin:

Altı daşdır, daş deyil,

Üstü daşdır, daş deyil.

Yumurtlar toyuq kimi,

Toyuğa yoldaş deyil.

isə Naxçıvandan toplanıldığı nümunənin altında verilmişdir. Kitabın ümumi pasport qeydiyyatından aydın olur ki, Vəli Xuluflunun nəşr etdirdiyi tapmacalar Azərbaycanın Gəncə, Naxçıvan, Zəngəzur, Qazax, Salyan, Bakı, Nuxa (Şəki), Göy­çay, Şamaxı, Ağdam, Ağdaş, Lənkəran, Şəmkir və s. kimi ən müxtəlif mahallarını əhatə edir.

“Tapmacalar” kitabında V.Xuluflunun təqdim etdiyi ən diqqətçəkici yenilik folklor nümunələrinin yuxarıdakı kimi çoxvariantlı şəkildə nəşri məsələsidir. Bir tapmacanın Azər­baycanın müxtəlif ərazilərindəki çeşidli variantlarını “Tapma­calar” kitabına daxil etməklə görkəmli folklorçu elmi əsaslara söykənən folklor nəşri üçün bu məsələnin nə qədər böyük əhəmiyyət kəsb etdiyini yaxşı başa düşürdü. Məsələn cavabı “dəyirman” olan tapmacanın Ağdaşdan toplanmış variantı:

O tayda bir kişi durmuş,

Dişini dişinə vurmuş.

Dünyanın malın yemiş,

Hələ də yerində durmuş.

Həmin tapmacanın Cəbrayıl variantı:

O tayda dəvə durub,

Dişini dişinə vurub.

Cümlə cahanı yeyib,

Yenə yerində durub.

Yaxud, cavabı “gün işığı” olan tapmacanın Naxçıvan­dan toplanılmış variantı:

Atdım atana dəydi,

Çöldə kotana dəydi.

Dəryada balığa,

Düzdə ceyrana dəydi.

Zəngəzurun Oxdar kəndindən əldə olunmuş variant:

Atdım atana,

Düzdə kotana,

Çayda balığa,

Çöldə ceyrana.

Çoxvariantlılıq təkcə mətnlərə deyil, həm də tapma­caların cavablarına aid olduğundan Vəli Xuluflu öz nəşrində bu məsləyə də diqqət yetirmişdir. Belə ki:

Burda vurdum baltanı,

Ağzı gümüş baltanı.

Ordan biz oğlan çıxdı –

Cümlə-cahan soltanı. –

tapmacasının Şamaxının Basqal kəndindən (bu kənd hazırda İsmayıllı rayonu ərazisinə daxildir) yazıya alınmış variantında cavabın “su”, Qazağın Dağkəsəmən kəndindən toplanılmış:

Burda vurdun baltanı,

Ordan çıxdı qaltanı.

Yerin-göyün soltanı –

variantında isə “gün” olduğu göstərilmişdir.

“Tapmacalar” kitabının “Əlavələr” bölməsində Naxçı­van­dan Əhəd Qədimovun topladığı “Hakuşkalar” və “Hora­mal”lar da müəyyən yer tutur. “Hakuşka”ların toy-düyündə qız-gəlinlər tərəfindən dəstə ilə oxunduğunu qeyd edən müəllif:

Armud ağacı haça – hakuşka,

Əlim dolaşdı saça – hakuşka,

İyit ona deyərəm – hakuşka,

Sevdiyin ala qaça – hakuşka. –

sırasından olan xeyli sayda nümunə təqdim edir.

“Horamal” – “Holala” adı altında bir neçə holavar mətni də “Əlavələr” bölməsində yer alır:

Qara kəllər naz eylər,

Quyruq vurar toz eylər.

Qaranlıq gecələrdə,

Kotanı pərvaz eylər.

Misal gətirdiyimiz tapmaca və digər örnəklərin timsa­lın­da Vəli Xuluflunun təkcə sözü gedən mətnlərin deyil, bütöv­lükdə folklor nümunələrinin toplanılması, tərtibi və nəşrində iki mühüm prinsipə xüsusi əhəmiyyət verdiyi görünür:

1) folklor nümunələrinin mümkün variantları ilə birlikdə yazıya alınaraq nəşr edilməsi;

2) yazıya alınan materialın pasportlaşdırılması – mətnin harada, kim tərəfindən söylənildiyinin göstərilməsi.

Qeyd etmək lazımdır ki, məhz bu səbəbə görə də Vəli Xuluflunun sözü gedən folklor nəşri elmi tərtib prinsipinin kamilliyi və dolğunluğu baxımından özündən əvvəlki nəşrlər­lə müqayisədə daha mükəmməl təsir bağışlayır. Bu nəşrin folklor kitabı kimi ən diqqətçəkici cəhəti təqdim olunan şifahi xalq ədəbiyyatı örnəklərinin pasportlaşdırılması işində nümu­nəvi bir örnəyin ortaya qoyulması və mətnlərin çoxvariantlı əsaslarla hazırlanmasıdır. Təəssüf ki, Azərbaycan tapmaca­larının sonrakı dövrə aid hər hansı bir nəşrində bu elmi sistem gözlənilməmişdir.

Yuxarıda təhlil olunan folklor nəşrlərinin mənzə­rəsin­dən də göründüyü kimi, ötən əsrin iyirmi-otuzuncu illərdə Azərbaycan folklor kitabının hazırlanması sahəsində Vəli Xuluflunun həqiqətən də dəyərli fəaliyyəti olmuşdur. Təəssüf ki, otuz yeddinci ilin məlum repressiya dalğası onun bu istiqamətdəki elmi fəaliyyətinə son qoymuşdur.

**Muxtar Kazımoğlu:** Aybəniz xanım V.Xuluflunun fəa­liy­yəti əsasında çox ciddi nöqtələrə, o cümlədən variantlaşma məsələsinə toxundu. Variantlaşma bizim çox ciddi problem­lərimizdən biridir. Biz hələ də nağıllarımızı, dastanlarımızı, bayatılarımızı, digər janrlarımızı variantlaşma prinsipi əsa­sında tərtib etməmişik. “Azərbaycanı Tədqiq və Tətəbbö Cə­miyyətində Vəli Xuluflunun fəaliyyəti” mövzusunda Həmidə xanım Xəlilbəyliyə qulaq asaq.

**Həmidə Xəlilbəyli:** İlk öncə mən belə bir mötəbər alimin yubiley tədbirinə dəvət etdiyiniz üçün sizə öz təşək­kürümü bildirirəm. Min illər boyu xalqımızın yaratdığı, ən əziz yadigar kimi nəsillərdən-nəsillərə ötürdüyü qiymətli söz incilərinin, mənəvi varlığımızı, milli ruhumuzu özündə yaşa­dan dastanların, nağıl və əfsanələrin, xalq istedadının ölməz bəhrəsi sayılan digər şifahi ədəbiyyat nümunələrinin toplan­ması müxtəlif dövrlərdə Azərbaycan ziyalılarını maraqlan­dı­ran əsas məsələlərdən biri olmuşdur. Milli folklor nümunə­lərimizi sevə-sevə toplayan, onları yazıya alan və üzərində geniş elmi-tədqiqat işləri aparan görkəmli folklorşünas alim­lərimizdən biri də bu gün böyük məmnuniyyət və ehtiram hissilə yubiley tədbirinə toplaşdığımız Vəli Xuluflu idi. V.Xu­luflunun elmi fəaliyyətindən söz açarkən, onun bir folk­lorşünas alim kimi yetişməsində böyük rolu olan ATTC-nin adını qeyd etmək yerinə düşərdi. 1923-1929-cu illərdə fəaliy­yət göstərən və Azərbaycanın XX yüzillikdəki elmi-ədəbi mühitində, milli elmi fikrinin formalaşmasında müstəsna rol oynayan ATTC təsis olunduğu ilk günlərdən etibarən Azər­baycan folklorunun və klassik ədəbiyyatının elmi şəkildə araş­dırılması, dilimizin dialekt və şivələrinin tədqiqi, türk və Ural-Altay dillərinin müqayisəli şəkildə öyrənilməsi, ümu­miy­yətlə, harada yaşamalarından, hansı mədəni səviyyəyə malik olmalarından asılı olmayaraq türk xalqlarının tarix və mədəniyyətinin araşdırılması sahəsində əvəzsiz xidmətlər göstərmişdir. Cəmiyyətin elmi proqramları və maddi yardımı ilə təşkil olunan ekspedisiyalar və arxeoloji qazıntılar xalqı­mızın qədim maddi-mədəniyyət abidələrinin, mənəvi sərvət­lərinin geniş və əhatəli tədqiqi, kütlələr arasınada hərtərəfli təbliği üçün son dərəcə mühüm əhəmiyyətə malik idi. Azər­baycanı hərtərəfli şəkildə, elmi prinsiplərlə öyrənməyi özünü başlıca vəzifəsi sayan cəmiyyət respublikamızın tarixində ilk azərbaycanşünaslıq mərkəzi kimi də yadda qalmışdır.

Diqqətəlayiq faktdır ki, indi respublikamızın ən böyük elm nərkəzi olan Azərbaycan Milli Elmlər Akademiyasının ilk guşə daşını və bünövrəsini də ATTC təşkil etmişdir.

ATTC fəaliyyətə başladığı ilk mərhələdə təşkilati quru­luş baxımından üç şöbədən ibarət idi: tarix və etnoqrafiya, təbiyyat və iqtisadiyyat. Tarix və etnoqrafiya şöbəsinin elmi fəaliyyət proqramında klassik və müasir Azərbaycan ədəbiy­yatı, folklor və dil məsələlərinə çox geniş yer ayrılmışdı. Azərbaycan şifahi xalq ədəbiyyatının toplanması, nəşri, elmi baxımdan sistem­ləşdirilməsi və tədqiqi sahəsində şöbənin konkret fəaliyyət pro­qramı mövcud idi. Həmin proqram is­tedadlı alim H.Zeynallı­nın başçılıq etdiyi folklor komissiyası tərəfindən uğurla həyata keçirilirdi. Folklor komissiyasının işinə isə V.Xuluflu, S.Müm­taz, H.Əlizadə, Ə.Abid, A.Süb­hanverdixanov, A.V.Baqri, Y.V.Çə­mənzəminli, A.Şaiq kimi görkəmli folklor tədqiqat­çı­ları cəlb olunmuşdu. Həmin dövr­də məhz bu şəxslərin ardıcıl və məqsədyönlü fəaliyyəti sayə­sində Azərbaycan folklorşü­naslığı sistemli bir elm sahəsi kimi formalaşmağa başladı.

Azərbaycan folklorşünaslığının inkişafında xüsusi xid­mətləri ilə seçilən və ATTC-nin folklor komissiyasında məh­suldar fəaliyyət göstərən tədqiqatçı alimlərdən biri də Vəli Xuluflu idi. Cəmiyyətin nəşr etdirdiyi elmi əsərlər siyahısında onun adına tez-tez rast gəlinirdi. 20-ci illərin folklor tədqi­qatçıları içərisində onun qələmə aldığı məqalə və araşdırmalar xüsusilə fərqlənirdi. O, cəmiyyət xəttilə təşkil olunan folklor ekspedisiyalarında yaxından iştirak edir, yaddaşlarda yaşayan şifahi söz sənəti nümunələrinin toplanmasında və yazıya alınmasında xüsusi fəallıq göstərirdi. Toplanmış materialların üzərində geniş elmi-tədqiqat işi aparan alim onların nəticə­lərini adətən kitab şəklində çap etdirirdi. Onun 1926-cı ildə ərəb əlifbası ilə çap edilən “Azərbaycan xalq ədəbiyyatı mate­rialları” seriyasından “El aşıqları” kitabı ilk folklor ekspe­disiyalarından birinin nəticələrinə həsr olunmuşdur. Bu kitab V.Xuluflunun şifahi ədəbiyyatımızın tədqiqi və nəşri sahə­sində gördüyü işlərin diqqətəlayiq nümunəsi idi.

Kitabda o, ilk dəfə olaraq XIX əsrin tanınmış el aşığı Hüseyn Şəmkirlinin bir neçə şerini, müəllifi olduğu “Reyhan” dastanı və bioqrafiyası barəsində əldə etdiyi maraqlı məlu­matları vermişdir. V.Xuluflu bu qiymətli folklor material­larının Şəmkirli aşıq Avakın dilindən qələmə alındığını qeyd edirdi. “El aşıqları” kitabına o, həmçinin Ələsgərin, Xəstə Qasımın, Qurbaninin, Dəli Yadigarın və şair Hidayətin bir neçə naməlum əsərini, onların həyat və yaradıcılığına dair fakt və məlumatları daxil etmişdir.

V.Xuluflu milli folklorumuzun ayrılmaz hissəsi olan aşıq ədəbiyyatının tədqiqinə xüsusi diqqət yetirirdi. Onun aşıq ədəbiyyatı ilə bağlı mülahizələri Ələsgər, Xəstə Qasım, Şəmkirli Hüseyn və digər bu kimi aşıqların yaradıcılıq irsinə əsaslanırdı. Folklorşünas alim aşıq sənətinin köklərinə toxu­na­raq müasir həyatda onun yeri və əhəmiyyətinə dair maraqlı fikirlər söyləmişdir. O, folklor haqqındakı məqalələrində el şənliklərində və bayramlarda yaxından iştirak edən aşıqların əsl söz ustası olub xalq içində böyük nüfuz qazanmalarından geniş söhbət açırdı.

Qeyd etmək lazımdır ki, ATTC-nin folklor komissi­yasına daxil olan bütün materiallara əsasən iki cəhətdən ya­naşılırdı. Burada ilk növbədə dil özünəməxsusluğu qorunur, ayrı-ayrı regionların dialektini, şivə və ləhcəsini öyrənmək məqsədilə yerli əhalinin danışıq xüsusiyyətləri olduğu kimi saxlanılırdı. İkinci mühüm cəhət isə həmin materialların kol­lektiv yaradıcılıq məhsulu kimi təqdim olunması, sadə xalq kütlələrinin istedadını üzə çıxarması ilə bağlı idi.

ATTC-nin folklor komissiyası bu mühüm məsələlərlə məşğul olmaq məqsədilə Azərbaycanın müxtəlif rayonlarına yerli həyatı, dili, adət və ənənələri yaxşı bilən cəmiyyət üzv­lərindən ibarət nümayəndələr göndərirdi. Onlar topladıqları materialları öz aralarında müzakirə edərək çapa gedəcək his­sələri müvafiq komissiyaya təqdim edirdilər. Onun “El aşıq­ları” kitabı da belə bir yaradıcı prosesin məhsulu idi.

20-ci illərdə Azərbaycan folklorşünasları şifahi xalq ədəbiyyatının geniş yayılmış növlərindən olan dastanların toplanması və nəşri ilə bağlı ciddi tədqiqat işləri aparırdılar. Şifahi ədəbiyyatımızın mühüm abidələrindən olan “Koroğlu” dastanı ATTC-nin xəttilə 1927-ci ildə V. Xuluflu tərəfindən iki dəfə ─ rus dilində və ərəb əlifbasında nəşr olunmuşdu. ATTC-nin tapşırığı ilə Tovuz rayonunda yaradıcılıq ezamiy­yətində olan V.Xuluflu məşhur el sənətkarı Hüseyn Bozal­qanlı ilə görüşmüş və onun söylədiyi “Koroğlu” dastanının bir hissəsini yazıya almışdı. 1929-cu ildə isə V. Xuluflu bu das­tanın xeyli hissəsini ikinci dəfə nəşr etdirdi.

Məlum olduğu kimi, 1928-ci ildə H.Zeynallının “Azər­baycan tapmacaları” kitabı çapdan çıxmışdı. Elə həmin ildə V.Xuluflunun da Azərbaycan folklorunun bu maraqlı nümu­nə­sinə həsr olunmuş “Tapmacalar” kitabı nəşr olundu. Müəy­yən elmi prinsiplər əsasında yazılmış “Tapmacalar” kitabı alimin yaradıcılığında xüsusi yer tutur. Əgər H. Zeynallı öz kitabında tapmacaları nəzəri cəhətdən tədqiq edib onların forma xüsusiyyətlərindən danışırdısa, V. Xuluflu daha çox onların mövzu rəngarəngliyinə toxunmuş, tapmacaların ya­ran­ma tarixi və yaranma prosesi haqqında dolğun fikirlər söy­ləmişdir. “Tapmacalar” kitabına yazdığı elmi müqəddimədə o, tapmacaları Azərbaycan xalqının həyatı, məişəti və məş­ğuliyyəti ilə əlaqəli şəkildə tədqiq etmiş, bu yığcam, lakonik, düşünülən və düşündürən janrın el arasında geniş yayılma səbəblərini göstərməyə çalışmışdır.

V.Xuluflunun “Tapmacalar” kitabı özünəməxsus tərti­bat xüsusiyyətlərinə malikdir. Kitabda toplanan 726 tapmaca əlifba sırası ilə düzülmüş, hər birindən sonra onların qələmə alındığı yer göstərilmişdir. Kitabda diqqəti cəlb edən maraqlı məqam­lardan biri həmin tapmacaların Azərbaycanın digər rayon və kəndlərində mövcud olan müxtəlif variantlarının verilməsidir.

Ümumiyyətlə, ATTC tərəfindən nəşr olunan hər iki ki­tab ─ H.Zeynallının “Azərbaycan tapmacaları” və V.Xuluf­lu­nun “Tapmacalar” kitabları milli folklorumuzun araşdırılması istiqamətində çox böyük uğur olub Azərbaycan folklorşü­nas­lığı üçün böyük əhəmiyyətə malik idi.

Bu gün Vəli Xuluflunun əziz xatirəsinin bir daha yad edil­məsi, onun yaradıcılığının yenidən işıqlandırılması yalnız bu fə­dakar elm adamının Azərbaycan elmi və mədəniyyəti qarşısın­da­kı müstəsna xidmətlərinin qabardılmasından ibarət deyildir. Bu həm də hər bir Azərbaycan ziyalısının ömrünü elm yolunda fəda etmiş, öz xalqına gərək olduğu üçün rep­ressiya qurbanına çevrilmiş Vəli Xuluflu kimi onlarla elm, incəsənət və mədə­niyyət xadiminin ölməz ruhu qarşısındakı mənəvi borcudur.

**Muxtar Kazımoğlu:** “Koroğlu” dastanının nəşrində Və­­li Xuluflu mərhələsi”. Bu mövzuda hörmətli Məhəmməd müəllimin məruzəsi var.

**Məhəmməd Məmmədov:** Çox sağ olun, Muxtar müəl­lim! Mən çalışacağam ki, məndən əvəlki natiqlərimizin to­xun­duğu məsələlərə artıq toxunmayım. Deyilməmiş, gözdən qaç­mış məsələləri göz önünə almaq istərdim. Azərbaycan şi­fahi xalq ədəbiyyatının toplanması, nəşri və araşdırılmasında müs­təs­na dərəcədə böyük rol oynamış elmi təşkilatlardan biri 1923-1929- cu illər arasında fəaliyyət göstərmiş Azərbaycanı Tədqiq və Tətəbbö Cəmiyyəti olmuşdur. Xalqımızın mədəni ir­sinə dərin maraq göstərən cəmiyyət milli folklor örnək­lərimizi sistemli şəkildə öyrənməyə çalışırdı. Bu məqsədlə cəmiyyətin tarix və etnoqrafiya şöbəsinin nəzdində folklor komissiyası ya­radılmışdır. Komissiyanın işinə həmin dövrdə tanınmış folklor­şünas Hənəfi Zeynallı rəhbərlik edirdisə, bu bölümün işinə H.Əlizadə, S.Mümtaz, Ə.Abid, V.Xuluflu kimi folklorşünaslar cəlb olunmuşdur. Məhz bu ziyalıların fədakar əməyi sayəsində folklor örnəklərimizin sistemli şəkildə top­lan­masına start ve­rildi və onların məqsədyönlü fəaliyyəti nə­ticəsində Azərbaycan folklorşünaslığı bir elm sahəsi kimi ya­radılmağa başladı. Döv­rünün ən nüfuzlu və güclü elmi po­tensialına malik elm mərkəzi sayılan ATTC müəyyən zaman kəsiyindən sonra yaranacaq Azərbaycan EA-nın bünövrəsini təşkil etmişdir.

Vəli Xuluflu Azərbaycanı Tədqiq və Tətəbbö cəmiy­yətinin xətti ilə folklorumuzun toplanması, nəşri və tədqiqi ilə məşğul olan ziyalılarımızdan biri olmuşdur. Əvvəlcə Ümu­mit­tifaq Yeni Türk Əlifbası Komitəsinin təlimatçısı, “Bakin­ski raboçi” nəşriyyatının və “Azərnəşr”in redaktoru, sonralar isə Azərbaycan Dövlət Elmi-tədqiqat İnstitutunun elmi katibi, “Dil, Ədəbiyyat və İncəsənət” bölməsinin direktoru, SSRİ EA Azərbaycan filialı Tarix İnstitutunun direktor müavini və s. vəzifələrdə işləmiş və Azərbaycan folklor örnəklərinin toplan­ması, nəşri və tədqiqi sahəsində müstəsna xidmətləri olan bu görkəmli folklorşünas alim 1927-ci ildə “Koroğlu” dastanının Aşıq Hüseyn Bozalqanlının dilindən yazdığı iki qolunu, 1929-cu ildə isə 4 qolunu və 6 nağılvari hekayəti kitab halında nəşr etdirmişdir. O, həmçinin 1927-ci ildə “El aşıqları”, 1928-ci ildə “Tapmacalar” kitablarını tərtib etmişdir.

V.Xuluflunun Azərbaycan folklorşünaslığı qarşısında fundamental xidmətlərindən biri “Koroğlu” dastanı ilə bağ­lıdır. V.Xuluflunun 1925-26-cı illərdə Tovuzda elmi eza­miy­yət zamanı o dövrün məşhur el sənətkarı Aşıq Hüseyn Bo­zalqanlıdan topladığı “Koroğlu” qolları 1927 və 1929-cu illərdə iki müxtəlif nəşr halında işıq üzü görmüşdür. İlk kitab “Toqat səfəri” və “Bağdad səfəri” adlı iki qoldan ibarətdir. Kitabın əvvəlində “Başlanğıc əvəzinə” adlanan hissədə Ko­roğlunun adı ilə bağlı olan qalalardan, onların yerləşdiyi əra­zidən və qəhrəmanın özü barədə xalq arasında dolaşan bir sıra əfsanə və rəvayətlərdən danışılır. Kitabın sonunda isə Və­li Xuluflu aşıq Hüseyn Bozalqanlının tərcümeyi-halını ver­miş­dir. “Koroğlu” dastanının qolları bilavasitə aşıq Hüseyn Bozalqanlının öz dilindən yazılmış və aşığın söylədiyi şəkildə kitaba daxil edimişdir. “Koroğlu” dastanının bu nəşrində V.Xu­luflu “Koroğlu nağılları” adlanan hissədə Koroğlu nağıl­larının başlıca beş qolu olduğunu qeyd etmişdir: “Toqat sə­fəri”, “Bağdad səfəri”, “Ərzurum səfəri”, “Ərəb Reyhan” və “Bolu bək”. Bu beşindən başqa müəllif Koroğlu adına isnad edilən qeyri-nağıl eşidənlərdən cəmiyyətə xəbər verməsi xa­hiş olunur. Aşıq Hüseyn haqqında olan yazı onun öz dilindən yazıya alınmış “Alverçilər”, “Qəsdi nədi”, “Var imiş”, “Geri dur” şeirləri ilə tamamlanır. V.Хuluflunun kitabın “Başlanğıc əvəzinə” hissəsində SMOMPK məcmuəsinin IХ cildindən, İstanbulda Əbu-z-Ziya mətbəəsində çıхan “Koroğlu heka­yə­si” adlı əsərdən, həmçinin A. Хodzko nəşrindən söhbət aç­ma­sı və s. onun həmin dövrdə mövzu ilə bağlı ətraflı biliyə malik olduğunu sübut edir.

“Koroğlu” dastanı 1929-cu ildə V.Xuluflu tərəfindən “Azərbaycanı öyrənən cəmiyyət”in xətti ilə latın qrafikasında Hənəfi Zeynallının redaktorluğu ilə yenidən nəşr edilmişdir. Bu nəşr “İkinci çapa qeyd” adlanan hissə ilə başlanır. Burada Vəli Xuluflu həmin illərdə ermənilərin “Koroğlu”nu çapa hazırlamaq cəhdlərindən söhbət açır. O yazırdı: “Yeni aldığımız məlumata görə Koroğlu haqqında ermənicə çoxdan bir kitab yazılmışdır. Hal-hazırda da bəzi erməni yazıçıları tərəfindən kollektiv bir surətdə İran həyatından Koroğlu adına bir pyes hazırlanmaqdadır...”. Deməli, həmin illərdə ermə­nilər “Koroğlu”nu çapa hazırlamaq üçün ardıcıl təşəbbüslər göstərirdilər və bu vəziyyət, yəni ermənilərin dastanı özü­nün­küləşdirmək cəhdi bir azərbaycanlı ziyalısı kimi müəllifi na­rahat etməsi nəzərə çarpır. Müəllif “Koroğlu” dastanının ərəb əlifbası ilə 1927-ci ildə çap olunmuş nəşrində aşığın ifadə­sinin olduğu kimi saxlanıldığını bildirirsə, 1929-cu ildə latın əlifbası ilə çap olunmuş variantında bundan imtina etməsinin səbəbini başqa qəzaların oxucuları üçün anlaşılmasının çətin olması ilə izah edirdi. Folklorşünas alim “Koroğlu” dastanını yazıya alarkən folklor mətnlərinin toplanması ənənələrinə sadiq qalaraq mətnə və dialektə müdaxilə etmir. Bu baxımdan toplayıcının 1929-cu il nəşrində verdiyi bir qeyd maraqlıdır: “Kitabın ərəb əlifbası çapında aşığın ifadəsini saxlamışdıqsa da, kəlmələrinin tələffüzünü olduğu kimi yazmamışdıq. Yeni əlifba (ikinci) çapında da bundan imtina etdik. Çünki aşıq Söyün (Hüseyn - müəllif) və aşıq Əsəd ikisi də qazaxlı oldu­ğundan onların tələffüzündə bir çox xüsusiyyətlər vardır. On­ların tələffüzləri olduğu kibi yazılsa idi, başqa qəzaların oxu­cuları üçün anlaşılması çətin olardı”. Toplama işinin prin­siplərini yaxşı bilən Vəli Xuluflu yalnız o halda mətnə mü­daxilə edirdi ki, o, mətnin geniş oxucu kütlələri tərəfindən düzgün oxunmasına və qavranmasına mane olmasın.

V.Xuluflu “İkinci çapa qeyd” hissəsində Axıskadan gəl­mə “Koroğlu” nağılına da toxunur. Onun zəifliyini parçaların qısalığı, qarışıqlığı, təsvirlərin darlığı və nəzm dili ilə izah edir. Müəllif Gürcüstan türklərindən toplanılmış “Koroğlu” dastanı­nın bir parçasını verməklə məqsədinin müqayisə apar­maq fik­rinə düşən tədqiqatçılara kömək etmək olduğunu gös­tərir. Ki­tabın əvvəlində “Başlanğıc əvəzinə” adlanan hissə “Ko­roğlu” dastanının 1927-ci il nəşrindəki hissənin təkrarıdır. “Koroğlu” dastanının 1927-ci ildə ərəb əlifbasındakı nəşri V.Xu­luflu tərə­findən demək olar ki, əl vurulmadan 1929-cu il nəşrinə də da­xil edilmişdir. Bu nəşrdə V.Xuluflu “Koroğlu” dastanının dörd qolunu ─ “Toqat səfəri”, “Bağdad səfəri”, “Dər­bənd səfəri” və “Dəli Koroğlu və Bolu bəy” qollarını oxu­culara çatdırır. Kitabdakı yeni qollar Aşıq Əsəddən yazıya alınmışdır.

Kitabın birinci hissəsində V.Xuluflu dastanın 1927-ci il nəşrindəki dastanlaşma mərhələsində olan ilk qollarını ver­miş­dir: “Koroğlu kimdir?”, “Nigar xanımın gətirilməsi”, “Də­mirçioğlunun dəlilər cərgəsinə girməsi”, “Koroğlunun taciri qaçanda”, “Cünul aşıq”, “Cünul aşıq və Telli xanım”.

Nəşrin ikinci hissəsində Gürcüstan türklərindən Koroğ­lu əhvalatları əks olunur. Əslində, bu dastanın Axıska türklə­rinin içərisində yayılmış əski bir variantının başlanğıcı, ya­xud süjetin qədim söyləmələrindən birinin yadda qalan va­riantıdır. Gürcüstan türklərindən “Koroğlu” variantı Bakı Pe­doqoji Texnikumunun məzunu Məhəmməd İbrahim Bidzinov tərəfindən Vəli Xulufluya təqdim edilmişdir. M.Bidzinov bu nağılı Axıska qəzasının Polate kənd sakini xalq aşığı Mə­həmməd Yusifzadə Qoşayevdən yazıya almışdır. Bu hissədə “Koroğlu” dastanı ilə o qədər əlaqəsi olmayan nümunə və məlumatlar “Əlavələr” altında verilir. “Əlavələr” hissəsində müəllif aşıq Hüseynin bildiyi “Koroğlu nağılları”nın başlıca beş qolunu 1927 –ci il nəşrindən bir qədər fərqli sıralayır: I. Toqat səfəri; II. Bağdad səfəri; III. Bolu bəy; IV. Ərəb Rey­han; V.Arzurum səfəri. Üçüncü “Əlavə”də SMOMPK məc­muəsinin IХ cildində Koroğluya aid edilən üç şeir parçası, yeddinci “Əlavə”də Aşıq Hüseyn Bozalqanlının, səkkizinci “Əlavə”də isə Aşıq Əsədin tərcümeyi-halı verilmişdir.

V.Xuluflunun 1929-cu ildə nəşr etdirdiyi “Koroğlu” dastanı 1999-cu ildə professor A.Nəbiyevin qeyd, şərh, ön sözü və Y.İsmayılovanın tərtibi ilə yenidən işıq üzü görmüş­dür. Bu nəşrdə dastanın bir sıra bölmələri müasir tərtib prin­sipi ilə yenidən işlənilmiş, dastana aid olmayan mətnlər çıxa­rılmış, pərakəndə şəkildə verilmiş əlavələr sistemli halda ye­nidən ardıcıllıqla düzülmüşdür. V.Xuluflunun bu nəşri ümu­milikdə “Koroğlu”nun on qolunu əhatə edir. Qolların və das­tanlaşma mərhələsində olan altı nağılvari hekayətin hamısı aşıq repertuarından yazıya alınmışdır. Bu nəşrlərdə Koroğlu xalqın böyük məhəbbət və etimadını qazanmış qılınc və söz qəhrəmanı kimi təsvir edilir. “Koroğlu” dastanının Vəli Xu­luf­lu nəşri aşıq repertuarında süjetin müxtəlif variantlarda çoxdan mövcud olduğunu, Koroğlu nağıl və rəvayətlərinin xalq arasında yaranıb yaşadığını göstərir. Təəssüf ki, V.Xu­luflunun “Koroğlu” üzərində apardığı tədqiqat işini represiya dövrünün irticası yarımçıq qoyur və o, canı və qanı ilə gi­riş­diyi dastanı tam şəkildə toplayıb nəşr edə bilmir. Lakin gör­kəmli ziyalımızın dastanın toplanması və nəşri sahəsində gör­düyü tarixi işlər bu gün də öz elmi əhəmiyyətini itirmə­mişdir və onun 1927 və 1929-cu illərdə hazırladığı “Koroğlu “ nəşrləri gələcək tədqiqatlar üçün dəyərli mənbələrdən biridir.

Professor Azad Nəbiyev tədqiqatlarında V.Xuluflu tərə­findən 30-cu illərdə “Koroğlu”nun daha mükəmməl üçüncü nəşrinin də hazırlandığı göstərilir. Məlumdur ki, həmin əl­yaz­­ma 1936-cı ilin sonlarında Matenadarana “mətndə erməni­lərdən oğurlanmış qolları üzə çıxarmaq üçün” rəyə göndərildi. Həmin əlyazmanın sonrakı taleyi haqqında dəqiq məlumat yoxdur. V.Xuluflunun güllələnməsindən az sonra 1941- ci ildə “Koroğlu”nun erməni variantı çap edildi. Deməli, həmin illərdə ermənilər başqa xalqların, xüsusilə azərbaycanlıların mənəvi sərvətlərini həyasızcasına oğurlayıb özlərində dastan yaratmaq arzusunda olublar. Həmin dövrdə erməni tədqiqat­çıları K.Qostanyans, Q.Tarıverdiyan erməni dilində şeirlə mü­şaiyət olunan dastanlarının olmadığını, hamısının yalnız türk dilində olduğunu qeyd edirlər. Tədqiqatçı H.Həsənov yazır ki, 1930-cu illərdə erməni alimi Kanonyan professor Vəli Xuluf­ludan iki dəfə xahiş edir ki, sizdə “Koroğlu” das­tanlarının bütün variantları və tarixi haqqında geniş məlumat var. Ermə­nilər üçün də qəhrəmanlıq rəmzi “Koroğlu” dastan­ları yara­dıl­malıdır. Azərbaycanda hakimiyyət ermənilərdədir, bu das­tanı yaratmaqda kömək elə, əks təqdirdə, sizə xətər yetişər. / XDİK DTİ-nin əksər əməkdaşlarının erməni olması nəzərdə tutulur –müəllif /. Erməni qorxaqlığını yaxşı bilən V.Xuluflu açıqca Kanonyana deyir ki, tarixçi alim Veliçko kitabında yazır: “Təmiz qanlı ermənilər dovşandan da qor­xurlar”. Bundan əlavə şair A.S.Puşkin qoca dilindən deyir: “Tı trus, tı rab, tı armenin”. Belə qorxaq xalq Koroğlu yetiş­dirə bilərmi? Az da olsa, milli qəhrəmanınız varsa – məsələn Sasunlu Davud – o da təmiz qanlı erməni deyildir. V.Xuluflu bu əhvalatı dostlarına çatdırır ki, Kanonyan mənə belə dedi. Bu hadisədən 4 gün sonra professor Vəli Xuluflu tutuldu və xalq düşməni elan edildi. Zəngin arxivini isə Dövlət Təhlü­kəsizlik Komitəsinin işçiləri apardılar. Bundan sonra ermə­nilər zəif də olsa, “Koroğlu” dastanını yaratdılar. Bir çox təd­qi­qatçıların haqlı fikrincə, V.Xuluflunun həbsinin əsas səbəb­lərindən biri istintaq materiallarından məlum olduğu kimi onun erməni “Koroğlu”sunu öz adına çıxmaq istəyi ilə bağ­lanılmışdır.

Repressiyaya uğrayanadək Azərbaycanı Tədqiq və Tə­təbbö Cəmiyyətinin xətti ilə yorulmadan çalışan V.Xuluflunu bir çox müasirlərindən fərqləndirən əsas xüsusiyyət ondan ibarətdir ki, o, folklorda çoxvariantlılığa, folklor mühitinə və folklorun pasportlaşdırılmasına, yerli dialekt və şivələrə xüsusi əhəmiyyət vermişdir. Xalq ədəbiyyatının toplanması, nəşri və öyrənilməsi ilə ardıcıl məşğul olmuş V.Xuluflu folk­lora aid kitablarını müəyyən elmi prinsiplər əsasında çap et­miş, dastan, aşıq yaradıcılığı, tapmacalar haqqında indi də öz əhəmiyətini saxlayan nəzəri müddəalar söyləmişdir. Fikri­mizcə, “Koroğlu” dastanının V.Хuluflu nəşrləri dövrünün yaх­şı nümunələrindən biri kimi bu möhtəşəm abidənin gə­ləcəkdə hazırlanmış bütün nəşrləri üçün bir örnək olmuşdur.

**Muxtar Kazımoğlu:** Növbəti məruzəmiz Sönməz Ab­bas­lının V.Xuluflunun “El aşıqları” toplusu ilə bağlı məru­zə­sidir.

**Sönməz Abbaslı:** Çox sağ olun, Muxtar müəllim!Folklorumuzun ayrılmaz qolunu təşkil edən Azərbaycan aşıq sənəti yazılı və şifahi ədəbiyyat arasında bir körpü rolunu oynamaqla çoxəsrlik tarixə söykənir. Bu sənət heç vaxt folk­lor dövriyyəsindən çıxmır, onu yaradıb-yaşadan aşıqların dü­züb-qoşduqları mükəmməl şeir örnəkləri və dastanla dolu xalq nümunələri ilə aktuallığını qoruyub saxlayır.

İçində yaşadığımız XXI yüzillikdə də aşıq sənəti tək ölkə müstəvisində deyil, Azərbaycanın hüdudlarından kənar­da, beynəlxalq arealda da diqqət obyektidir. Bu gün Azər­baycan aşıq sənətinin YUNESKO-nun qeyri-maddi mədəni irs siyahısına daxil edilməsi bu sənətə beynəlxalq miqyasda verilən ən böyük qiymətdir.

Şifahi xalq ədəbiyyatımızın digər janrları kimi aşıq ya­radıcılığı nümunələri də dildən-dilə keçmiş, çoxsaylı tədqi­qatlarda, nəşrlərdə özünə əbədiyyət qazanmışdır. Bu gün də həmin o toplular bizim faydalanıb, istinad edə biləcəyimiz zəngin söz çeşməsidir.

XVI əsrdə məktəb kimi özülü qoyulan, XIX əsrdə isə bir mühit kimi formalaşma dövrünü sona çatdırmış aşıq sənətinin toplanması, nəşri və öyrənilməsi məsələlərinə XX yüzilliyin əvvəllərində başlanılmışdır.

Xatırlatdığımız əsrin əvvəllərində, 1923-cü ildə bünöv­rəsi qoyulan Azərbaycanı Tədqiq və Tətəbbö Cəmiyyəti (ATTC) indiki Azərbaycan Milli Elmlər Akademiyasının ilk elmi bazası olaraq qarşıya qoyduğu məqsəd və o məqsəddən doğan işlərlə o dövrün bir sıra elmi təşkilat və qurumlarından fərqlənməyi bacarmışdı.

Azərbaycanın şifahi söz sənətini öyrənmək işində bu qurum tərəfindən müxtəlif aspektli addımların atıldığı danıl­mazdır. ATTC-nin folklorla bağlı həyata keçirdiyi müxtəlif sistemli tədbirlərin əsasında Azərbaycanın müxtəlif region­la­rına ezamiyyətlərin təşkili durur. Bu folklor ekspedisiyalarına təcrübəli mütəxəssis heyətinin cəlbi, toplanmış folklor örnək­lərinin ardıcıl olaraq dövri mətbuatda dərci, bir qədər sonra isə bu işi daha geniş səviyyədə aparmaq məqsədilə müəllim və tələbələrdən təşkil olunmuş qrupların da bu prosesə qoşul­ması Azərbaycanın söz sənətinin nəşrini zəruriləşdirmiş və əldə olunmuş faktik nümunələr əsasında bir sıra dəyərli folk­lor topluları ərsəyə gəlmişdir. ATTC-nin xətti ilə ilə nəşr olu­nan H.Əlizadənin “Azərbaycan el ədəbiyyatı”(1929), H.Zey­nallının “Azərbaycan atalar sözü”(1926), “Azərbaycan tap­macaları”(1928), “Molla Nəsrəddin lətifələri” (1927), V.Xu­luflunun “Koroğlu”(1927), “Tapmacalar” (1928) kimi nəşrləri bir qədər əvvəl qeyd etdiyimiz həmin o dəyərli toplulardır.

Vəli Xuluflunun 1927-ci ildə çap etdirdiyi “El aşıqları” kitabı da Azərbaycanı Tədqiq və Tətəbbö Cəmiyyətinin dəs­təyi ilə Azərbaycan aşıq sənəti sferasında işıq üzü görən uğur­lu nəşrlərdəndir. Bu nəşrin əhəmiyyəti və digər nəşrlərdən fərqi bir də ondadır ki, “El aşıqları” aşıq yaradıcılığı ilə bağlı çap olunan ilk tədqiqatdır.

İlk olaraq onu qeyd etmək istərdik ki, bu kitabın ərsəyə gəlməsində böyük əmək sərf etmiş V.Xuluflu Azərbaycan folk­lorşünaslığında öz dəsti-xətti, imzası olan folklorçular­dandır. Bu baxımdan onun tərəfindən “El aşıqları”nın nəşrə hazırlanması heç də təəccüblü deyil. Çünki V.Xuluflu fədakar folklorçu olmaqla ömrünü-gününü sazlı-sözlü adamlarla gö­rü­şüb, folklor nümunələri toplamaqla keçirmişdir. Bu toplu da onun tez-tez Azərbaycanın müxtəlif bölgələrinə getdiyi eza­miyyətlərin nəticəsi olaraq ortaya çıxmışdır. “El aşıqları” top­lusunda mətnin etibarlılığına şübhə ola bilməz və material ustad aşıqlardan toplanmışdır. Qeyd edək ki, bu toplu ərəb əlifbası ilə çap olunmuşdur.

Prof. P.Əfəndiyev kitabın dəyəri haqqında maraqlı fi­kirlərlər söyləmişdir: “V.Xuluflunun topladığı bu nümunələr öz orijinallığı və yazıldığı kimi çap olunması cəhətdən seçi­lir­di. Özü də tarixilik baxımından xüsusi bir əhəmiyyət kəsb edirdi”.

Kitaba kiçik bir ön söz yazmış V.Xuluflu geridə qalmış, avamlığı ilə seçilən keçmiş kənd həyatını təsvir etmişdir. V.Xu­luflu yolunu azan mollalara xalqın mənfi münasibətini qabardır. “Mollanın yeddisinin başı bir qazanda qaynamaz”, “Mollanın dediyinə bax, əməlinin dalısınca getmə” kimi ifa­dələrdə xalqın mollaya münasibəti üzə çıxır. Aşığa münasibət isə elə o dövrdən yüksək idi. Bu baxımdan “Aşıq el anasıdır”, “Aşığa hər yer məhrəmdir”, “Aşıqdan qonaq olmaz” kimi ifa­dələrlə aşıqların xalq arasında böyük nüfuza malik olması diq­qətə çatdırılır.

Aşıqların kimliyi məsələsinə toxunan V.Xuluflu onları çox vaxt nökərçilik, çobançılıq edərkən söz deyib, saz çal­mağı öyrənən, sonra el arasında gəzən sənətkarlar kimi təq­dim edir. Zəhmətkeş folklorçu insanların xeyrində-şərində, ni­şanda, sünnətdə onların əvəzedilməz olduğunu vurğulayır. Kəndin mühafizəkarlığında mollalar böyük rol oynadığı kimi aşıqlar da cəmiyyətdə əhəmiyyətli mövqeyə malik idilər.

Sovet hakimiyyətinin ilk illərində aşıq şeirində yer ta­pan əsas mövzulardan biri din və din etiqadlarının, mövhu­matın tənqidi, xüsusən də din xadimlərinin ifşası idi. Din xadimlərinin, mollaların ifşası, onları xalqın gözündən salmaq da aşıqlara düşmüşdür. Çünki, xalq aşığına daha çox inanır. Bu el aşıq­larının düzüb-qoşduqları cəmiyyətdə gördükləri və eşitdikləri hadisələrə həsr olunduğundan həyatın coşqunlu­ğunu tam ifadə edirdi. “Aşıq gördüyünü çağırar” deyimi də buradan qaynaq­lanır. Bu aşıqlar aşıq şeirinin ən çətin şəkillə­rinə müraciət et­mək­dən belə çəkinmirdilər. Eyni zamanda onların yazmış ol­duqları şeirlərin əksəriyyəti sanki sazla oxumaq üçün deyilmiş­dir. Bu baxımdan 11 hecalı, son dərəcə oynaq və axıcı üslubda qurulan nəzmlərə, qoşmalara tez-tez müraciət olunurdu.

Boyun surahidir, bədənin bülul,

Oxşatdım saçların mara, Reyhan.

Aşüftə zülflərin pərişan olmuş

Yek şələ dəstinə dara, Reyhan. –

kimi oynaq parçalar, canlı təsvirlər aşıq şeirləri üçün xas olan cəhətlərdir.

Qeyd olunan yüzillikdə Azərbaycan aşıqları ilə qonşu­luq edən gürcü, erməni, Dağıstan aşıqları da Azərbaycan aşıq sənətinə olduqca bağlı şəkildə inkişaf edirdilər. Prof. İ.Ab­baslı bu münasibəti belə xarakterizə edir: “Onları bir-birindən ayırmaq, təcrid etmək mümkün deyildir. XIX – XX əsrlər də daxil olmaqla xatırladılan yüzilliklərdə Azərbaycan dilində şeir qoşan yalnız erməni aşıqlarının 400-dən çox olduğu göstərilir. M.Nalbandyan çox haqlı olaraq yazmışdır ki, bu aşıqları ancaq “...erməni ailəsində doğulduqları üçün erməni adlandırmaq mümkündür”.

Prof. Qara Namazovun erməni şairlərinin Azərbaycan aşıq sənətinə bağlılığı ilə bağlı maraqlı mülahizələri var: “Erməni şairlərinin azərbaycanca şeir yazması həm Azərbay­can şeirinin çox qədimliyini, həm də Azərbaycan dilinin qonşu xalqlar içərisində daha geniş yayıldığını göstərir”.

XIX əsrin tanınmış el aşığı Aşıq Hüseyn Şəmkirlinin bir neçə şeiri, onun “Reyhan” dastanı, eyni zamanda tərcümeyi-ha­lı topluda özünə yer tapmışdır. Aşıq Hüseyn Şəmkirlinin bir neçə erməni şagirdi olub ki, bunlardan biri də Aşıq Avak­dır (Aşıq Əvək). Aşıq Hüseyn Şəmkirli haqqında da ilk mə­lu­mat­lar Aşıq Avakın dilindən qələmə alınmışdır. V.Xuluf­lunun bu toplusunda erməni aşığı Aşıq Avakın (Aşıyıq Əvək) Azərbay­can aşıq sənətindəki fəaliyyəti diqqətimizi çəkir. Top­luda Aşıq Avakın tərcümeyi-halı da verilir. V.Xuluflu onun şeirlərində vəzn, qafiyə, üslubun olmamasını onun sa­vadsızlığı ilə əlaqə­ləndirir. Onun Rusiya-Yaponiya, Rusiya-Almaniya haqqında qoşduğu şeirlərdə çar hökumətinə mənfi münasibəti gözə çar­pır. V.Xuluflu onun mərdliyini belə tə­rənnüm edir: “Aşıq Avak elin bütün dərdini öz dərdi bilib el üzərində olan hər bir təzyiqə qarşı etiraz üçün sazı əlində xalqın dərdini ağlamışdır:

İnsan tapılmaz mitləri qoyluya

Aşıq gərək bunu hər yerdə söylüyə

Yurdlar gördüm, pişiklə, itlər uluya-uluya

Hələ çox yurdlar da viran olacaq.

Heç şübhəsiz ki, orta əsrlərdə yaranmış dastanlar və zəngin ənənələr yeni dastanların formalaşmasına bilavasitə tə­kan vermişdir. Yeni dastanlarda ustad aşıqların həyat yolu, sənəti, istedadı əks olunurdu. Təbii ki, bu dastanların da ilk va­riantları olmuş və ondan qaynaqlanan daha mükəmməl va­riantları ortaya çıxmışdır. Prof. Q.Namazovun mülahizələrinə nəzər yetirək: “Bu dastanların ilk variantları əslində həmin aşıqların özləri tərəfindən yaradılmış, sonralar onların şəyird­ləri tərəfindən daha da genişləndirilmiş, cilalanmış və bir qədər də romantikləşdirilmişdir.

Aşıq Hüseyn Şəmkirlinin “Reyhan” dastanı da bu tip dastanlardandır.

Qeyd edək ki, bu dastan da Aşıq Avakın dilindən qələ­mə alınmışdır. Dastan aşıqlara xas maraqlı adətlə başlayır: “Qədim vaxtlardan bəri aşıqlar arasında bir belə adət varmış: aşıqlar qabaqlaşıb bir-birinin zərbindən yapışa, deyişərlərmiş. Bu deyişmədə kim kimin sualından aciz qalıb cavab verə bilməsə, sazını o birisi qabağına qoyub, ona təslim olarmış. O da istəsə, sazını alıb özünü buraxar, istəsə bəndə vurarmış.”. Bizə maraqlı gələn “zərbindən yapışma” ifadəsi sataşma, söz atma kimi təqdim olunur.

Əsərin qəhrəmanı Reyhan Naxçıvan keşişinin qızıdır. On səkkiz aşıqla deyişib qalib gəlmiş və onları dustaq etmişdir. Şəhri adlı bir erməni aşığı da ona məğlub olmuş və ondan xilas yolunu Naxçıvanın qoçu xanlarından olan Kalvalı xana məktub yazıb Aşıq Hüseyn Şəmkirlini gətirtməkdə gö­rür. Aşıqlar gecə-gündüz Aşıq Hüseynin yolunu gözləyirlər. Deyişmə günü Naxçıvan əhli “Qoç meydanı”na yığılır. Kal­valı xan Reyhana belə bir şərt qoyur ki, əgər Aşıq Hüseyni bağlasa onu zindana salıb istədiyini edə bilər, yox əgər Aşıq Hüseyn Reyhanı bağlasa onda on səkkiz aşığı azad edib özü də onun ixtiyarında olmalıdır. Reyhan bu təkliflə razılaşır. Beləliklə, Reyhanla Aşıq Hüseynin maraqlı deyişməsi baş verir. Onların dilindən deyilən bu deyişmədə aşıq şeirinin gözəlliyi bir daha önə çıxır. Neçə-neçə aşıqları məğlub edən Reyhan söz bağlamasında mahir olduğunu belə ifadə edir:

Kim oldu hündür, kim oldu alçaq,

Çoxların salmışan meydandan qaçaq,

Yoxdur mənim tək bir gəndi qonaq,

Gəldiyi yolları azarlar bir-bir.

Ancaq Aşıq Hüseyn də təsadüfi aşıq deyil. O artıq öz ustadlığını sübut etmiş bir sənətkardır. Uzun illər aşıq yara­dıcılığı ilə bağlı araşdırma aparan folklorşünaslar Aşıq Hü­seyn Şəmkirlini ustad aşıq və ya yaradıcı aşıq hesab edirlər. Təbii ki, o da Reyhanın qarşısında aciz qalmır. Özünü arif hesab edib onun cavabında belə deyir:

Sona kimi sığal verib telinə,

Qənd şəkər əzilibdir dilinə,

Düşmüsən mən tək arif əlinə,

Çəkdirəyim səni cəzana bir-bir.

Bu deyişmədə Aşıq Hüseyn üstün olur. Reyhanın dediyi sözlərin cavabı verilir. Daha sonra Reyhan qıfılbənd deməyə başlayır. Burada da hər iki aşığın qıfılbənd bacarığı nümayiş olunur. Aşıq şeirinin məkəmməl şeir şəklində də Aşıq Hüseynin üstünlüyü sübut olunur və o Reyhanın dustaq etdiyi aşıqları azad edir. Aşıq Hüseyn Reyhanın özünün işarə etdiyi “sən müsəlman, mən erməni” ifadəsini yada salıb, onların görüşünə səbəb olan erməni aşığı Şəhriyara ərə getməyi ona təklif edir. Özü isə onunla əbədi dost olmaq qərarına gəlir.

Qeyd etmək istərdik ki, “Reyhan” dastanı digər məhəb­bət dastanları kimi ənənəvi olaraq ustadnamə ilə başlayıb duvaqqapma ilə bitməsə də, həcmcə kiçik olsa da bir dastan kimi məşhurlaşmışdır. V.Xuluflu bu topluya eyni zamanda Aşıq Hüseyn Şəmkirlinin mükəmməl bir ustadnaməsini, Aşıq Ələsgər, Xəstə Qasım, Qurbani, Dədə Yadigar, Aşıq Avak və şair Hidayətin bir neçə naməlum əsərini, onların həyat və yaradıcılığına dair faktları daxil etmişdir.

Ümumiyyətlə, V.Xuluflunun aşıq sənəti ilə bağlı bu də­yərli toplusunun yenidən nəşr edilməsi təqdirəlayiq bir işdir. Bu işdə onu transliterasiya edib çapa hazırlayan folklor­çu həmkarlarımız filologiya üzrə fəlsəfə doktorları Rza Xə­lilov və Afaq Xürrəmqızının əməyi böyükdür.

Ümid edirik ki, hələ neçə-neçə belə əhəmiyyətli toplular yenidən nəşr olunaraq həyata ikinci kəs vəsiqə qazanacaq.

**Muxtar Kazımoğlu:** Sönməz xanım bizim dəyərli folk­lorşünas İsrafil Abbaslının qızıdır. İsrafil Abbaslı dünyasını dəyişib, amma bax belə yadigar, ağıllı qızı var. Rza müəllimin şöbəsinin ən qabiliyyətli əməkdaşlarından biridir. Yəni o kişilər gediblər, amma onların irsi yaşayır. Bax belə cavanlar onların irsini yaşadırlar. Növbəti çıxış üçün sözü “Klassik folklor” şöbəsinin daha bir əməkdaşı Aynur Hüseynovaya ver­mək istəyirəm. Onun məruzəsi V.Xuluflunun “Tapmaca­lar” kitabı haqqındadır.

**Aynur Hüseynova:** Azərbaycan folklorşünaslığı üçün 1920-cı illər xalqın maddi-mənəvi abidələrinin öyrənilməsi, toplanması, nəşri ilə yaddaqalan bir dövr olub. Məhz bu nəcib işlər, məqsədlər üçün yaradılan, əsası 1923-cü ildə qoyulan Azərbaycanı Tədqiq və Tətəbbö Cəmiyyəti bu yöndə mühüm işlər görüb. Azərbaycan folklorşünaslığının təşəkkül və for­ma­laşmasında böyük əməyi olan ziyalılarımızdan biri də cə­miyyətin fəal üzvlərindən olan V.Xuluflu idi. Azərbaycanı Tədqiq və Tətəbbö Cəmiyyətinin xətti ilə müxtəlif bölgələrə ezam olunan V.Xuluflu folklor materiallarının toplanması, nəşri sahəsində xeyli işlər görüb, Azərbaycan folklorşünaslığı tarixində dərin iz qoyub. Cəmiyyətdə fəaliyyət göstərdiyi müddətdə üç kitab çap etdirən alim peşəkar toplayıcı kimi topladığı hər bir nümunəni xalqın dilində olduğu kimi, yəni mətnə heç bir dəyiºiklik və müdaxilə etmədən çap etdirib.

V.Xuluflunun çap etdirdiyi ilk kitab 1927-ci ildə işıq üzü görən “Koroğlu”, ikinci kitabı həmin ildə çap olunan “El aşıqları” kitabıdır. 1928-ci ildə isə cəmiyyətin xətti ilə V.Xu­luflunun “Tapmacalar” kitabı nəşr edilib. Qeyd etmək lazım­dır ki, həmin illərdə digər janrlarla müqayisədə tapmacalar daha az nəşr və tədqiq olunan bir janr olub. Baxmayaraq ki, o illərdə dərc olunan dərsliklərdə, jurnallarda tapmacalara ara-sıra rast gəlinsə də kitab şəklində bu janr o vaxtadək nəşr olunmamışdı. Görkəmli maarifçi, müəllim A.O.Çernya­yev­skinin 1882-ci ildə nəşr etdirdiyi “Vətən dili” dərsliyinin bi­rinci cildi Azər­bay­can tapmacalarının nəşr edildiyi ilk kitab­dır. Müxtəlif il­lərdə nəşr olunan “Məktəb”, “Rəhbər”, “Tuti”, “Dəbistan”, “Yeni kənd”, “Maarif işçisi” və s. jurnallara da nə­zər saldıqca müxtəlif böl­gələrdən toplanmış tapmacalarla rastlaşırıq.

Tapmacaların müxtəlif dərslik və jurnallarda dərc edil­məsinə baxmayaraq, bu janrla bağlı bir boşluq var idi ki, onu az da olsa bir-birindən tərtib prinsiplərinə görə fərqlənən V.Xuluflunun “Tapmacalar” və ondan az müddət sonra nəşr olu­nan H.Zeynallının “Azərbaycan tapmacaları” kitabları doldurur. Demək olar ki, hər iki kitabın həcmi təxminən ey­nidir. V.Xuluflunun tərtib etdiyi “Tapmacalar” kitabında 726, H.Zeynallının Azərbaycan tapmacaları” kitabında isə 760 tapmaca yer alıb. V.Xuluflu kitabın tərtibində əlifba sırasın­dan istifadə etmişsə, H.Zeynallı tapmacaları mövzular üzrə qruplaşdırıb, hər iki müəllif kitabın sonunda əlavələr ver­miş­dir. V.Xuluflunun əlavələrində “Haquşqalar” və “Horamalar” haqqında məlumat verilirkən, H.Zeynallının tərtib etdiyi ki­tabın əlavələr bölümünə “Bağlamalar”, “Lüğəzlər” və “Türk-tatar ellərinin tapmacaları haqqında kitabiyyat materialı” daxil edilmişdir. Ümumiyyətlə, qeyd etmək lazımdır ki, V.Xuluf­lunun və H.Zeynallının folklor örnəklərinin toplanması və tərtibi prosesində tədbiq etdikləri prinsiplər daha sonralar folk­lorşünaslığımızda toplayıcılıq prinsiplərinin işlənib hazır­lanmasında əhəmiyyətli rol oynamışdır.

Bu iki kitabdan sonra tapmacaların kitab şəklində nəşri 30-cu illərdə dayandırıldığından bu janrın nəşrində uzunillik fasilə yaranmışdı. Qüdrət Umudov bu barədə belə qeyd edir: “Bu dövrdə bir sıra folklor jurnallarının toplanması və nəşri dayandırılmışdı. Tapmacalar da belə janrlardan idi. Bu zaman yalnız “müasir” fəhlə nəğmələri, müxtəlif şəxsiyyətlər haq­qın­­da qoşulmuş nəğmələrə üstünlük verilirdi. Yeri gəlmişkən qeyd edək ki, haqqında danışdığımız dövrdə xalqımızın zən­gin əmək və mərasim nəğmələri, uşaq folkorunun bəzi janr­la­rından bir nümunə də olsun çap edilməmişdi”. Lakin təfək­kürü inkişaf etdirən bu janr xalq arasında həmişə mövcud olub, yayılıb. Folklorşünaslarımızın arxivinə nəzər saldıqda bu janra aid nümunələrin qorunub saxlanıldığının şahidi oluruq.

V.Xuluflu 1928-ci ildə nəşr etdirdiyi “Tapmacalar” ki­tabına yazdığı müqəddimədə şəhər və kənd həyatının müx­təlifliyindən və bu müxtəliflik nəticəsində hər mühitin özünə xas olaraq yaratdığı tapmacaların necə yaranmasından, onla­rın əmələgəlmə səbəbindən bəhs edir. Xalqın yaratmış olduğu hər bir janr kimi tapmacalar da xalqın məişətini, güzəranını özündə əks etdirdiyindən zamanın tələbinə uyğun olaraq tapmacaların necə yarandığını müəllifin misal gətirdiyi bir nümunə üzərində izləyək: “Anan çevirər, aton təpər”. Müəllif tapmacanın qarşısında cavabın “başmaq” olduğunu qeyd edir və bu tapmacanın necə yaranmasının səbəbini izah edərək, gözümüz önünə keçmiş Azərbaycan ailəsinin yaşam tərzini gətirib, o səhnəni canlandırıb. Bəlkə də, bu günümüz üçün açması anlaşılmayan bu tapmacanın yaranması, əslində, o il­lər üçün sadə Azərbaycan ailəsinin gündəlik həyatının kiçik bir epizodu idi. Bu baxımdan, tapmacaları digər janrlardan fərq­ləndirərək, onları daha real, daha təbii hesab edib. Bil­di­yimiz kimi, tapmacalar hər hansı bir cismin, əşyanın, hadisə­nin hansısa əlamətinin obrazlı ifadəsidir. Burada eyhamın, pərdəli fikrin müəyyənləşdirilib tapılması tələb olunur. Oruc Əliyev tapmacalar haqqında yazır: “Hər hansı bir əşya, hadisə və məfhum haqqında yaranan tapmaca, əsasən metafora şək­lində qurulmuş düşündürücü suallardan ibarət olur. Tapmaca məfhum, əşya və hadisənin müəyyən əlaməti, keyfiyyəti dola­yı yolla söylənilir, başqa cəhətləri isə gizli saxlanılır. Burada əsas məqsəd qarşı tərəfin zehni qabiliyyətini, dünyagörüşünü və düşüncəsinin əhatə dairəsini, fəhminin çevikliyini, təxəy­yülünün həssaslıq dərəcəsini üzə çıxartmaqdır”.

Həm nəsr, həm nəzm şəklində rast gəlinən Azərbaycan tapmacaları ölçü, qafiyə nöqteyi-nəzərdən həmişə seçilib. Mü­qəddimədə bu məsələ ilə bağlı olaraq V.Xuluflunun belə bir qeydi var: “Tapmacalarda gözəl təşbihlər, təsvirlər və səlis cümlələr az deyildir. Dil etibarilə də tapmacalar çox sadə və ahənglidir”. Müqəddimədə V.Xuluflu tapmacaların çoxva­riant­lı olması səbəbindən irəli gələn bir sıra xüsusiyyətləri haqqında da qeyd edib. Sözsüz ki, elə bu özünəməxsusluq tap­macanı digər janrlardan fərqləndirən səciyyəvi xüsusiy­yətlərdəndir, çünki təsvir edilən əşya və hadisənin hər hansı bir xüsusiyyəti digərinə bənzəyə bilər və cavabın tapılması da qarşı tərəfdən məharət tələb edir. Tapmacanın qədim zaman­larda insanların düşüncəsini, dərrakəsini, qabiliyyətini, hazır­cavablığını yoxla­maq üçün yaradılan bir janr olduğunu nəzərə alsaq, bu kimi halların mövcudluğu labüddür. Hətta keçmişdə tapmacalardan daha ciddi şəraitdə istifadə olunurmuş. “Tap­macalardan qə­dim­də siyasi, hərbi, diplomatik münasibətlərdə də istifadə edilməsi nağıllardan aydın olur. Belə ki, bir hökm­dar digəri ilə müha­ribə etməzdən əvvəl ona bir neçə tapmaca göndərir, qarşı tərəf cavab verə bilmədikdə isə müharibə elan olunurmuş. “Dərzi şagirdi Əhməd”, “Daşdəmirin nağılı” buna nümunə ola bilər”. V.Xuluflu tapmacanı məhz bu xüsusiy­yətlərinə görə “xalq fikrinin matematikası” adlandırıb. Mü­qəd­dimənin sonunda V.Xu­­luflu kitabın əlifba sırası ilə tərtib etməyinin səbəbini tap­macaların mövzu etibarı ilə zəngin olmaması ilə izah edib.

Kitaba 726 tapmaca daxil edilib. Öncə də qeyd etdiyi­miz kimi, kitabdakı tapmacalar əlifba sırası ilə tərtib edilib. Hər tapmacanın qarşısında toplandığı yer qeyd olunub. Apar­dığımız statistik hesablamaya görə, kitaba daxil edilmiş tap­macaların böyük bir hissəsi, yəni 121-i Qarabağdan, əsasən də Zəngəzur mahalından toplanıb. Daha sonra üstünlüyü Qazax (108), Bakı (85), Naxçıvan (63), Gəncə (51), Göyçay (36) və digər bölgələr tutur. Tapmacaların cavabı isə kitabın sonunda verilib.

Bildiyimiz kimi, tapmacanın əsas xüsusiyyətlərindən bi­ri onun çoxvariantlığıdır. Məhz bu səbəbdən kitaba daxil edil­miş eyni tapmacanın müxtəlif cavabları olmasının şahidi olu­ruq. Məsələn, aşağıdakı nümunə eyni bölgənin müxtəlif kənd­lərindən toplanılsa da buradakı cavablar müxtəlifdir:

Ağac başını oyaram,

Kəndə koxa qoyaram. (Çanax) − Qazax, Dağkəsəmən kəndi

Ağac başını oydular,

Kəndə koxa qoydular. (İncil) − Qazax, Salahlı

Və yaxud:

Burdan vurdum baltanı,

Ordan çıxdı qaltanı,

Yerin, göyün soltanı. (Gün) − Qazax Dağkəsəmən kəndi

Burdan vurdum baltanı,

Ağzı gümüş baltanı,

Ordan bir oğlan çıxdı,

Cümlə cahan soltanı. (Su) − Şamaxı, Basqal kəndi

Bəzən kitabda elə tapmacalara rast gəlirik ki, müxtəlif ərazilərdən toplanılıb, lakin eyni tapmaca materialının cüzi fərqlərlə olan müxtəlif variantlarıdır və cavabları da eynidir. Məsələn:

Bir öküzüm var, quyruxlamasan dama girmir. (Qaşıq) − Şəmkir

Bir atım var, quyruxlamasan suya girməz. (Qaşıq) − Bakı

Kitaba həm nəsr, həm də nəzm şəklində olan tapmacalar daxildir. Nəzm şəklində olan tapmacalar, demək olar ki, daha üstünlük təşkil edir:

Arıq aslan mızıldar,

Sığallasan xoruldar.

Hay gedər, huy gedər,

Bircə qarış gedər yol gedər.

Tir tufurgu,

Tirdə yatan tufurgu,

Eniş yatan tufurgu,

Hələ də yatar tufurgu.

Nəsr şəklində olan tapmacalar nisbətən az da olsa rast gəlinir:

Altı qardaş bir qurşağa bağlanıb.

Hara gedirəm, o da gedir.

Dörd gəlin var, dördü də bir boyda.

Kitaba daxil edilmiş tapmacaların içində bayatı forma­sında olan tapmacalara da çox rast gəlinir. Məsələn:

Ləyən, ləyən, ləyəndə,

Ləyən boynun əyəndə,

Yemək olar xam vaxtı,

Yemək olmaz dəyəndə.

Mənim maral öküzüm,

Qarnı xaral öküzüm.

Yol üsdə gedə bilməz,

Çəpər yaran öküzüm.

Diqqətəlayiq haldır ki, V.Xuluflu bu kitabı tərtib edər­kən müxtəlif bölgələrdən toplanmış tapmacaları təhrif etmə­dən, olduğu kimi saxlamışdır. Bu gün bu kimi folklor ör­nəkləri vasitəsilə dilimizdə unudulmuş, arxaikləşmiş sözlər və dialektizmlərlə tanış oluruq. Tapmacaların cavablarında rast­laş­dığımız sözlər dilimizdə öz ümumişləkliyini itirmiş sözlər­dir. Məsələn:

Dağdan gəlir dağ kimi,

Qolları budağ kimi,

Əgilir su içməyə,

Bağırır əjdaha kimi. (Mancılıx) − Bakı, Buzovna

Yer altdan yasa gedər. (Kavahin) − Zəngəzur, Nüvədi kəndi

Yol üsdə qırmızı yaylıx. (Şingil) − Nuxa, Qutqaşen

Mələmə, ceyran, mələmə,

Ağ qabax, altın dələmə,

Başına mən dolanım,

Ver mana bir sürtələmə. ( Dazalax) − Naxçıvan

Nənəmgildə bir kişi var, ağzında 40 dişi var. (Tüşbalan) − Gəncə

O nədi ki, dörd qulağı,

Dörd ayağı, bir başı var. (Harava) − Gəncə

Vəli Xulufu kitabın sonunda əlavə başlığı ilə “Haquşqa” və “Horamalar” haqqında məlumat verərək Naxçıvandan Əhəd Qədimov adlı şəxsdən toplanılmış nümunələri kitaba daxil edib. Adından da məlum olduğu kimi, “haquşqalar” bu gün toy mərasimlərinə daxil olan xınayaxdı mərasimində oxunan “haxışta”ların cüzi dəyişikliklərlə eynisidir.

Beləliklə, qeyd etmək lazımdır ki, ömrünü təmənnasız olaraq elmə, xalqın maariflənməsinə sərf edən, Azərbaycan folklorşünaslığının təməlini qoyan V.Xuluflu və onun sima­sında digər alimlərin, ziyalıların elmi fəaliyyəti, nəşr etdir­dik­ləri kitablar bu gün folklorşünaslığımızı öyrənmək baxımın­dan geniş material verir. Dəyərli insanların çəkdikləri zəhmə­tin unudulmaması üçün o kitablara yeni nəfəs verilib, yenidən geniş oxucu kütləsinin öhdəsinə verilməsi sevindirici haldır. Bu baxımdan, AMEA Folklor İnstitutunun nəşr etdirdiyi “Azər­baycan folklorunun ilkin nəşrləri” seriyasının nəşri təq­dirəlayiqdir. Bu işdə əməyi olan hər kəsə dərin təşəkkürü­mü­zü bildiririk.

**Muxtar Kazımoğlu:** İndi də sözü AMEA Folklor İnsti­tutunun dissertantı İlkin Eminovaya verirəm. “Vəli Xuluf­lu­nun elmi fəaliyyətinin əsas istiqamətləri”.

**İlkin Eminova:** Azərbaycanda nisbətən gənc elm sa­yılan folklorşünaslığın əsas inkişaf mərhələsi XX əsrin əvvəl­lərinə təsadüf edir. Azərbaycan folklor örnəklərinin orta əsr cünglərində və əlyazmalarında qeydə alınması, XIX əsr dövri mətbuatında nəşr edilməsi və s. ilə əsası qoyulan Azərbaycan folklorşünaslığında XX əsrin əvvəllərində artıq elmi prinsip­lərə əsaslanan, o dövrün qabaqcıl ənənələrini özündə əks et­dirən bir məktəbi formalaşmağa başlamışdır. Vəli Xuluflu, Hənəfi Zeynallı, Salman Mümtaz, Hümmət Əlizadə, Əmin Abid və di­gər ziyalılarımızın təmsil etdiyi bu mərhələnin əsas məqsədi folklor mətnlərinin toplanması və nəşri ilə yanaşı, ar­tıq bu mətnlərin elmi cəhətdən incələnməsi, münasibət bil­di­rilməsi, nəşr olunan mətn toplularına resenziyalar yazılması idi.

Bu mərhələdə folklorşünaslıq tarixinin inkişafına təkan verən hadisələrdən biri də Azərbaycanı Tədqiq və Tətəbbö Cə­miyyətinin yaradılması idi. “Azərbaycan şifahi xalq ədə­biy­yatının sistemli şəkildə toplanması, nəşri və tənqidi sa­həsində diqqətəlayiq nailiyyətlər məhz XX illərdə, ATTC-nin fəaliyyəti sayəsində qazanılmışdır”.

Bu cəmiyyətin folklor komissiyasının sədri Hənəfi Zey­nallı, cəmiyyət xətti ilə folklorşünaslıq istiqamətində fəaliyyət göstərən ədiblərimiz isə Əmin Abid, Salman Mümtaz, Hüm­mət Əlizadə və Vəli Xuluflu olmuşdur.

XX əsrin 20-ci illərinin sənədlərinə əsasən, Azərbaycanı Tədqiq və Tətəbbö Cəmiyyətinin 1928-ci ilin 4 noyabr tarixli iclasında Xalq Komissarları sovetinin 1928-ci il 24 oktyabr tarixli qərarına və 32 nömrəli protokoluna əsasən Cəmiyyətin İnstituta çevrildiyi elan edilmiş, İnstitutu “Azərbaycan Mədə­niyyət İnstitutu” adlandırmaq qərara alınmışdır. 1929-cu ildə Mərkəzi İcraiyyə Komitəsi nəzdində Azərbaycan Dövlət El­mi-Tədqiqat İnstitutu (Az.DETİ) yaradılaraq və respublikada möv­cud olan bütün elmi idarə və təşkilatların fəaliyyəti bir­ləş­di­rilmişdir. Az.DETİ-nin sonralar SSRİ EA-nın Zaqaf­qazi­ya fi­lia­lının Azərbaycan şöbəsinə çevrilməsi ilə əlaqədar Azər­bay­canı Tədqiq və Tətəbbö Cəmiyyəti öz fəaliyyətini dayandırdı.

Haqqında danışdığımız hər iki qurum Azərbaycan folk­lorşünaslığının inkişafında mühüm rol oynamış, Azərbayca­nın görkəmli folklorşünası Vəli Xuluflu isə bu qurumlar da­xilində uzun illər gərgin və məhsuldar çalışmışdır.

Bu baxımdan, Vəli Xuluflunun elmi fəaliyyətini bu isti­qamətlərdə araşdırmaq mümkündür:

* *Vəli Xuluflunun Azərbaycanı Tədqiq və Tətəbbö Cə­miy­yətindəki fəaliyyəti*
* *Vəli Xuluflunun Azərbaycan Dövlət Elmi-Tədqiqat İnstitutundakı fəaliyyəti*

Vəli Xuluflunun bu elmi qurumlar daxilində fəaliy­yə­tinin tematik istiqamətləri isə bu şəkildə qruplaşdırıla bilər:

1. Dilçilik

2. Tarix

3. Folklorşünaslıq

Vəli Xuluflunun Azərbaycanı Tədqiq və Tətəbbö Cə­miy­yətindəki fəaliyyətini bu cəmiyyətin yaranma tarixi, tər­kibi, nəşrləri, elmi əlaqələri, tədqiqat prinsipləri, keçirdiyi təd­birlər barədə geniş tədqiqat aparmış H.Xəlilbəyli bu şə­kil­də dəyərləndirmişdir: “ATTC-nin folklor komissiyasında məh­suldar fəaliyyət göstərən tədqiqatçıların sırasında Vəli Xu­luflunun da adı tez-tez çəkilirdi. 20-ci illərin folklor tədqi­qatçıları içərisində onun qələmə aldığı məqalə və araşdırmalar xüsusilə fərqlənir. O, cəmiyyət xəttilə təşkil olunan folklor ekspedisiyalarında yaxından iştirak edir və onların nəticələrini adətən kitab şəklində çap etdirirdi”.

Vəli Xuluflunun tərcümeyi-halından məlum olur ki, o, hələ universitetdə oxuduğu vaxtlardan Azərbaycanı Tədqiq və Tətəbbö Cəmiyyətinin işlərində fəal iştirak etmiş, Azərbaycan folklor örnəklərinin toplanması və nəşrinə böyük həvəs gös­tərmişdir. Vəli Xuluflu Azərbaycanı Tədqiq və Tətəbbö Cə­miy­yətinin xətti ilə Şəmkir, Tovuz, Gədəbəy, Qazax rayon­larına folklor ezamiyyətlərinə getmiş, külli miqdarda böyük əhəmiyyətə malik materiallar toplamışdır. Bu toplama fəaliy­yətinin nəticəsi olaraq Vəli Xuluflu Azərbaycanı Tədqiq və Tətəbbö Cəmiyyətinin xətti ilə bir neçə kitab nəşr etdirməyə müvəffəq olmuşdur.

Belə kitablardan birincisi – “El aşıqları” 1926-cı ildə sözügedən cəmiyyətin “Xəlqiyyat” bölməsi tərəfindən nəşr edilmişdir. 1927-ci ildə Vəli Xuluflu bu folklor toplusunun materialları əsasında yenə də “El aşıqları” başlığı ilə Azər­baycanı Tədqiq və Tətəbbö Cəmiyyətinin xətti ilə ikinci bir top­lunu nəşr etdirmişdir.

Bundan əlavə, Azərbaycanı Tədqiq və Tətəbbö Cəmiy­yətinin xətti ilə Azərbaycan folklorşünaslığında ilk dəfə ola­raq Şəmkirli Aşıq Hüseyn, Qurbani, Dədə Yadigar, Xəstə Qa­sım, Aşıq Ələsgər, Aşıq Hüseyn Bozalqanlı və digər aşıqların əsərlərini toplayaraq nəşr edən də Vəli Xuluflu olmuşdur.

Vəli Xuluflu Azərbaycanı Tədqiq və Tətəbbö Cəmiy­yətinin xətti ilə 1925-26-cı illərdə Tovuz rayonunda olarkən “Koroğlu” dastanının müəyyən qollarını Aşıq Hüseyn Bo­zalqanlıdan toplamışdır. Bu toplama 1927-ci ildə “Koroğlu” dastanının iki qolunun bu cəmiyyətin xətti ilə nəşri ilə nəticələnmişdir. Bu kitaba “Toqat səfəri” və “Bağdad səfəri” qolları daxil edilmişdir.

Bu kitabın elmi əhəmiyyətini yüksək qiymətləndirən prof. A.Əliyeva-Kəngərli, Vəli Xuluflunun bu “Koroğlu”sunu “Azərbay­can folklor kitabı” kontek­s­tinə daxil olan ilk çap kitabı kimi dəyərləndirmişdir.

Məhz bu elmi və mədəni-tarixi əhəmiyyətinə görə hə­min kitab 2007-ci ildə “Elm” nəşriyyatında yenidən nəşr edil­mişdir. Mətnin transliterasiyası və tərtibi, qeyd və izahlar fi­lologiya üzrə fəlsəfə doktoru Məhəmməd Məmmədov tərə­findən edilmişdir. Nəşrə hazırlayan və ön sözün müəllifi Azad Nəbiyev olmuşdur. Bu retrospektiv nəşrdə Vəli Xuluflu irsi­nin ardıcıl tədqiqatçısı Məhəmməd Məmmədov çox böyük iş­lər görmüş, ən əsası “Koroğlu” dastanının sözügedən nəşri ilə sonrakı nəşrlərini müqayisəli təhlil müstəvisinə gətirmişdir.

Vəli Xuluflunun Azərbaycanı Tədqiq və Tətəbbö Cə­miy­yətindəki fəaliyyətinin uğurlu nəticələrindən biri də “Tap­macalar” kitabıdır. Bu kitab 1928-ci ildə Cəmiyyətin “Xəlqiyyat” bölməsində çap edilmişdir. 130 səhifəlik kitaba Azərbaycanın müxtəlif regionlarından toplanmış 726 tapmaca daxil edilmişdir. Bu kitab “*Azərbaycanın ilk və ən böyük reformatoru Mirzə Fətəli Axundovun vəfatının əlli illiyinə ithaf olunur****”*** epiqrafı ilə nəşr edilmişdir.

Vəli Xuluflu “Tapmacalar”ın sonuna iki əlavə vermiş, bunlardan birinə Naxçıvandan toplanmış haxıştaları (tərtibçi onları haquşka adlandırır), digərinə holavarları (tərtibçi onları horamal adlandırır) daxil etmişdir.

Vəli Xuluflunun Azərbaycan Dövlət Elmi-Tədqiqat İns­ti­tutundakı fəaliyyəti barədə məlumatlarla arxivlərdə qorunan sənədlərdən tanış olmaq mümkündür. Az.DETİ-nin Dil, Ədə­biyyat və İncəsənət bölməsinin (DƏİB) 14 dekabr 1929-cu il müşavirəsində bir çox alimin, o cümlədən Vəli Xuluflunun tədqiqatlar aparması nəzərdə tutulmuşdur. Maraqlıdır ki, bu arxiv materiallarından məlum olur ki, Vəli Xuluflu Az.DETİ-nin Dil, Ədəbiyyat və İncəsənət bölməsində yalnız ədəbiyyat və ya dilçilik sahəsində deyil, tarix sahəsində də elmi təd­qiqatlara cəlb edilmişdir. Arxiv materiallarına nəzər salaq: “Emin Abid – XIX əsr Azərbaycan ədəbiyyatı, habelə “Fəlsə­fə və ədəbiyyatda Mirzə Şəfinin yeri”; Əli İbrahim – XIX-XX əsrin əvvəllərinin Azərbaycan ədəbiyyatı; Nəzərli – Azər­bay­can ədəbiyatının Oktyabr dövrü, habelə Azərbaycan nasirləri əsərlərinin kompozisiyası. .... Salman Mümtaz-Azərbaycan ədəbiyyatının qədim dövrü; ***Vəli Xuluflu*** - Türk dillərinin əsas prinsipləri və orfoqrafiyanın yaradılma tarixi”

Tarix seksiyasının 1930-cu ilə aid iş planı isə aşağıdakı kimi tərtib edilmişdir: “... Müxtəlif alimlərin rəhbərliyi ilə nəşrə hazırlanırdı: Paxomov – Azərbaycan tarixindən yazmış gürcü müəlliflərinin əsərlərindən seçmələr, habelə XV-XVIII əsr Azərbaycan tarixinə dair mənbələr; Juze - ərəb müəllifləri Təbəri və Yaqutinin əsərlərindən seçmələr; ***Xuluflu*** – “Qara­bağnamə”nin iki variantı, habelə Azərbaycan tarixinə dair fars mənbələrinin tərcüməsi və nəşri; Juze və ***Xuluflu*** – Car-Balakən Camaatlığı haqqında materiallar” .

Az.DETİ-nin tarix seksiyası Azərbaycanın XVIII və XIX əsrin əvvəllərində iqtisadi strukturunun və siyasi quru­luşunun öyrənilməsini planlaşdırmışdı. Bu planlara Asiya is­tehsal for­ma­ları və Azərbaycanda feodalizm haqqında məqa­lələr toplusu­nun nəşr edilməsi (müəlliflər Qubaydulin, Pçelin, Saar, Zifelt, Ra­yev­ski, ***Xuluflu,*** Petruşevski, Bukşpan və b.) daxil idi. Öy­rə­nil­məsi planlaşdırılan mövzular isə - XIX və XX əsrlər Azər­bay­can tarixinin ayrı-ayrı aspektləri üzrə Azad Car-Balakən Cə­miy­yəti tarixi (Xuluflu və Zifeldtin rəhbərliyi ilə), Qafqazda pa­nis­lamizm və pantürkizm (Qubaydulinin rəhbərliyi ilə), Azər­bay­canın Rusiya tərəfindən işğal edilməsi (Saar) və s.-dən ibarət idi.

Az.DETİ-nin Şərq bölməsinin Xarici Şərq bürosu təşkil olunarkən Vəli Xuluflu da onun işinə cəlb edilmişdir: “Xarici Şərq Bürosu bu tərkibdə təşkil olunmuşdur: Musabəyov (sədr). A.Şahbazov (katib), H.Sultanov, A.Zifeldt, F.Ordu­bad­ski, A.Qubaydulin, R.Axundov, M.Quliyev, Eminbəyli, ***Xuluflu***, İ.Dövlətov, Bukşpan, Abezquz və s.”.

1930-cu il 8 sentyabrda Az.DETİ-nin tarix komissiyası Azərbaycan tarixinin tərtibi işinə başlamağı qərara almışdır. Mövzular aşağıdakı şəkildə bölüşdürülmüşdür: Baybakov – Sasani dövrünə qədər Azərbaycan tarixi; Baybakov və Paxo­mov – Sasani dövrü tarixi.... Juze- Azərbaycanın qədim ta­ri­xinin dini ideologiyası..... ***Xuluflu –*** XIX əsrdə Azərbaycanda mədəniyyətin inkişafı və s.

Həmin il Az.DETİ-nin Azərbaycan tarixinə dair dərslik Ko­missiyasının tərkibi təsdiqləndi, elmi kollektiv xronoloji gös­tərici üzrə altkomissiyalara bölündü: kapitalizmə qədərki tarix – ***Xuluflu*** (rəhbər), A.Məmmədov, Salamzadə; kapita­lizmin və Oktyabr inqilabının tarixi – Tixomirov (rəhbər), Qrinyov, Bay­ramov, Leviatov, Gülnəzərov, Ağalarov, Bilən­dərli və b.

Vəli Xuluflu XIX-XX əsrlər Azərbaycan tarixinin tər­tibinə aid mövzuların işlənməsinə də cəlb edilmişdir: “Ağa­larov – XIX əsrin I yarısında Azərbaycanda müstəqillik uğ­run­da mübarizə; Pçelin – 1845-ci il islahatı; Tixomirov – 1870-ci il islahatı; ***Xuluflu*** – Azərbaycanda jurnalistika və publisistika; Ələkbərov – Azərbaycanda kustar sənətlər; Qu­bay­dulin – XX əsrdə burjua və xırda burjua hərəkatları...” və b.

Arxiv materiallarından məlum olur ki, 1932-ci ildə Vəli Xuluflu Azərbaycan Dövlət Elmi-Tədqiqat İnstitutunun elmi katibi və lüğət komissiyasının məsul rəhbəri olmuşdur.

Az.DETİ-nin nəşriyyat fəaliyyətinə nəzər saldıqda Vəli Xuluflunun elmi əsərlərinin bu qurumun xəttilə çapının nəzərdə tutulduğunu görürük. Asiyada istehsal üsulu və Azər­baycanda feodalizm haqqında məqalələr toplusunun (müəl­liflər Qubaydu­lin, Pçelin, Saar, Zifeldtş Rayevski, ***Xuluflu***, Petruşevski, Bukş­pan), ***Xuluflunun*** “Qarabağnamə”sinin, ***Xuluflunun*** “Pansila­mizm”inin, ***Xuluflunun*** “Diyarşünas kitabdan necə yararlan­malıdır?” tədqiqatının nəşri 1931-ci il planına salınmışdır.

1932-ci il yanvarın 1-də Az.DETİ tərəfdən Vəli Xuluflu və “Azdövlətnəşr” redaksiya sektorunun rəhbəri Sali Kamal arasında 100 çap vərəqi həcmində olan “Azərbaycan izahlı lüğəti”nin nəşri haqqında müqavilə imzalanmşdır.

1932-ci ildə Azərbaycan tarixinə dair materiallar üçcil­d­liyinin nəşri məqsədi ilə SSRİ EA Tarix-Arxeoqrafiya İns­titutu ilə Azərbaycan SSR Maarif Nazirliyi arasında müqavilə imza­lanmışdır. Bu müqavilədəki öhdəliklərin həyata keçi­rilməsi üçün aparılan yazışmalarda Azərbaycan tərəfi ETİ idarəsinin mü­diri Vəli Xuluflu təmsil etmiş, SSRİ EA Tarix-Arxeo­qrafiyası İnstitutunun elmi katibi İ.Trotski ilə yazış­mışdır. Təəssüf ki, SSRİ EA Tarix-Arxeoqrafiya İnstitutu gö­tür­düyü öhdəlikləri yerinə yetirməmiş və bu iş yarımçıq qalmışdır.

Gördüyümüz kimi, Vəli Xuluflunun əsas elmi fəaliyyəti məhz Az.DETİ tərkibində baş vermişdir. Bu illərdə Vəli Xuluflu əsas etibarilə, tarix sahəsində elmi araşdırmalarla məş­ğul olmuşdur. Tədqiqatçının aşağıdakı kitablarının və el­mi işlərinın nəşri də bu dövrə təsadüf edir:

Panislamizm, imperializm və ruhaniyyət, Bakı: Azər­nəşr, 1929

İmla lügəti. Bakı: 1929

Koroğlu. Bakı: Azərnəşr, 1929

Səlcuqlu dövlətinin daxili quruluşuna dair. Bakı: Azərb. Dövlət elmi-tədqiqat institutunun nəşriyyatı, 1930, 30 s.

Din və qadın. Bakı: Azərnəşr, 1930

Din və mədəni inqilab. Bakı: Azərnəşr, 1930

Məhərrəmlik münasibətilə. Bakı: 1932

Bundan əlavə, Vəli Xuluflu arxivində qorunan və onun öz əli ilə yazı makinasında yazılmış elmi əsərlərin siyahısında belə bir kitabın adına da rast gəlmək olar. Siyahı rusca yazıldığından biz də onu rusca verməyi lazım bilirik:

Словарь живых говоров Азербайджана \ три тома выш­ли под моей редакцией и фактически переработаны 1930-31 г.

Vəli Xuluflunun özünün yazdığı bu məlumata istinad etsək, bu kitabın da onun Az.DETİ-dəki fəaliyyəti dövrünə təsadüf etdiyini görürük.

Vəli Xuluflunun folklorşünaslıq istiqamətində gördüyü işlər elə zəmanəsində yüksək qiymət almışdır. Belə ki, Azər­baycanı Tədqiq və Tətəbbö Cəmiyyətində folklor komissi­ya­sı­nın sədri Hənəfi Zeynallı 1936-cı ildə “Ədəbiyyat qəzeti”ndə dərc etdirdiyi “Azərbaycan folkloru” məqaləsində dəfələrlə Vəli Xuluflunun və onun nəşrlərinin adını çəkmiş­dir: “Həmin cəmiyyət (*Azərbaycanı Tədqiq və Tətəbbö Cə­miy­yəti - İ.*) 1927-ci ildə Vəli Xuluflunun “El aşıqları” kita­bın­da başlıca olaraq Şamxor rayonunun aşıqlarının mahnı­larını çap etmişdi. Bundan sonra V.Xuluflunun çap etdiyi “Ko­roğlu” dastanının iki qolu Bozalqanlı Aşıq Hüseyndən yazılmışdı”(14). Məqalə-resenziyada həmçinin Vəli Xuluflu­nun “Tapmacalar” kitabının da adı çəkilmişdir.

**Muxtar Kazımoğlu:** Bizim məclisimizdə Vəli Xuluf­lunun yaxın qohumu Həsən Adıgözəlzadə iştirak edir. Onunla bu gün tanış olmuşuq. Çox istərdim ki, Həsən müəllim V.Xu­luflunun ailəsi ilə bağlı nəyi bilmiriksə, hansı məsələləri bil­məyə ehtiyacımız var, bu barədə danışsın. Həsən müəllim özü sənətşünasdır. Sənətşünaslıq üzrə fəlsəfə doktorudur. Mən bil­diyimə görə, Türkiyədə Uludağ Universitetində çalışır. Ulu­dağ Universitetinin də himnini Həsən müəllim yazıb.

**Həsən Adıgözəlzadə:** Mən hamınızı salamlayıram. Vəli Xuluflunu yad etdiyinizə görə sizə təşəkkürümü çatdırmaq istəyirəm. Çox sevindirici haldır ki, burada layiqli mütəxəs­sislər çalışır. Mən bir qədər V.Xuluflunun ailəsi ilə bağlı da­nışmaq istəyirəm.

Mənim həyat yoldaşım Ulduz xanım V.Xuluflunun nə­vəsidir. Mənim qaynanam Sunduz xanımdır, onun da Çingiz adlı bir qardaşı var. Çingiz də atası kimi çox sadə və təva­zökar bir insan idi. Onlara düşmən uşaqları damğası vuraraq institutdan qovdular. O vaxt Vəli Xulufluya irad tuturdular ki, nə üçün sən uşaqlara bu adları vermisən. Yəni pantürkist kimi burada da sən özünü göstərdin. Fatma xanımla çox yaxşı ta­nışlığım var idi. 70-ci illərdə V.Xuluflu haqqında heç bir yer­də yazı yox idi. Təkcə məndə rusca-azərbaycanca bir sözlük var idi. Ruhulla Axundovun lüğəti. Onun idarə heyətində V.Xuluflunun adı keçirdi. Mən V.Xuluflunun necə bir insan olduğunu soruşurdum. Fatma xanım çox şeylər söyləyirdi. Həmişə deyirdi ki, çox təvazökar və sadə bir insandır. Və ona görə onu hamı sevirdi. Bir də onu deyirdi ki, biz onu heç görmürdük. Səhər gedib gecə gələrdi. Gecə gələndə də heç yat­mazdı, oturub işləyərdi. Tez-tez rayonlara, kəndlərə ge­dər­di. Bir gün də Orta Asiyaya gedib bir xələt gətirmişdi. O çox gözəl saz çalardı. Bütün klassik aşıq havalarını bilirdi. Ustad aşıqların şeirlərini oxuyardı. Oxuyanda da o xalatı üstdən geyinərdi ki, daha yaxşı görünsün.

V.Xuluflu həmişə öz üzərində işləyərdi. Boş vaxtı olan kimi rus və alman dili mütəxəssislərinin yanına gedib onlarla çalışıb dili daha yaxşı bilməyə çalışardı. Rusca, almanca şeirlər oxuyurdu. Uşaqlarını da bu işə cəlb edirdi. Məsələn, Sunduz xanım söyləyirdi ki, məni və Çingizi də o dərslərə aparırdı ki, baxaq dərslər necə keçir. Onun bir arzusu var idi. O həmişə deyirdi ki, görəsən məndən sonra bizim bu işimizi davam etdirən, yaşatdıran olacaqmı? Siz bayaq qeyd etdiniz, mən çox sevindim. Bu iş davam etməlidir. O deyirdi ki, mə­nim ümidim gənclərədi. Biz bir qədər işimizi gördük. Bəlkə də bilirdi ki, bunun başına bu iş gələcək. Ona görə deyirdi ki, görəsən, bizim bu işimizi, bu fəaliyyətimizi qiymətləndirə­cəklərmi?

Bu gün mənim üçün böyük bir dünya açıldı. Çox ma­raq­lı şeylər eşitdim. Sevindim ki, bu işlərlə məşğul olan insanlar var. Mən 23 ildir ki, Türkiyədəyəm, gedib-gəlirəm. İşlərimiz çoxdur. Burada çox uzun müddət qala bilmədiyimdən çox işin içində deyiləm. Mən çox istərdim ki, bütün burada danı­şı­lanlardan sonra V.Xuluflu haqqında bir kitab nəşr olunaydı.

Bir vaxtlar Rusiyada “Akademiya” nəşriyyatı var idi. Sonra onu bağladılar, çox adamı tutdular, Sibirə göndərdilər. Çox maraqlı kitabları var idi. İndi o kitablar çox nadir tapılır. Çox yaxşı mütəxəssislər işləyirdi. L.Tolstoyun 96 cildlik kitabını buraxmışdılar. Bir cümlə yazır, sonra o cümlənin altında cümlənin açıqlaması verilirdi. Mən belə düşünürəm ki, bizim kitablarda açıqlamalar daha geniş olmalıdır. V.Xuluflu və digər böyük alimlərin adına təqaüd kimi bir şey gənclərə verilsəydi yaxşı olardı. İndi gənclərin düşünmə istiqaməti biz­dən fərqlidir. Sizin bu işdə rolunuz çox böyük olar. Mən V.Xuluflunun ailəsi adından hər birinizə təşəkkürümü bildir­mək istəyirəm. Çox sağ olun. Sizə kitab gətirmişəm. Onu təqdim etmək istəyirəm. (Kitabı təqdim edir).

**Muxtar Kazımoğlu:** Çox sağ olun. Biz də istəyirik ki, V.Xuluflunun kitabını Sizə təqdim edək. İsrafil müəllimin, Rza müəllim və Afaq xanımın hazırladığı kitablar Vəli Xuluflunun öz kitablarıdır. Ərəb əlifbasından latın əlifbasına çeviriblər və “Ön söz”lə çap ediblər. Onun bir əsəri də var. Onu da çap etmək istəyirik. Bir də özü haqqında kitabı Cəlal Qasımov hazırlayır. Biz xahiş etmişik ki, V.Xuluflu haqqında bizə ayrıca kitab versin, onu çap edək. Razılıq almışıq. O kitabın xeyli hissəsi hazırdır. Mənə elə gəlir ki, bununla biz sessiyamızı yekunlaşdıra bilərik. İştirakçıların, məruzəçilərin hər birinə ayrı-ayrılıqda “sağ olun” deyirək. Rza müəllimə xüsusi təşəkkürümüzü bildiririk.

**YUBİLEY TƏDBİRİNDƏN GÖRÜNTÜLƏR**



**BAŞLIQLAR**

1. Vəli Xuluflunun 120 illik yubileyi ilə bağlı

elmi sessiyanın materialları...........................................3

2. Yubiley tədbirindən görüntülər................................57

**Vəli Xuluflu-120.**

**Vəli Xuluflunun 120 illik yubileyi ilə bağlı**

**elmi sessiyanın materialları.**

Bakı, Elm və təhsil, 2015.

Nəşriyyat direktoru:

**Prof.Nadir Məmmədli**

Nəşriyyat redaktoru:

**Sönməz Abbaslı**

Kompyuterdə yığdı:

**Ruhəngiz Əlihüseynova**

Kompyuter tərtibçisi və

texniki redaktoru:

**Aygün Balayeva**

Kağız formatı:

Mətbəə kağızı:

Həcmi: 66 səh.

Tirajı: 200

Kitab Azərbaycan MEA Folklor İnstitutunun

Kompyuter Mərkəzində yığılmış, səhifələnmiş,

“Elm və təhsil” nəşriyyatında ofset üsulu ilə hazır deopozitivlərdən çap olunmuşdur.